
1. JOULUKIRKKOON


Eveliina oli pohtinut koko loppusyksyn, että hän haluaisi päästä käymään äitinsä luona Hautalassa ja samalla joulukirkossa. Viimeisestä joulukirkossa käynnistä oli kulunut jo viisitoista vuotta, eikä hän ollut kirkossa tavallisinakaan pyhinä käynyt sitten Huuskolasta lähdön jälkeen. Pesolan naisväkeä kyyditsi joko vanha Lassi tai itse isäntä. Huuskolan emäntä oli ottanut hänet kyytimieheksi mielellään, koska isännällä oli usein tärkeämpää tekemistä. Eveliina sai silloin käydä Hautalassa äitiään tapaamassa. Nytkin Eveliina ajatteli enemmän äitinsä näkemistä kuin kirkkoon menoa. Viimeisestä kirkosta käynnistä hänelle oli jäänyt raskaat muistot. Vieläkin hän kuuli korvissaan papin jylisevän saarnan. Ehkäpä nyt joulunlapsen syntyminen talliin pehmentäisi sanomaa, ja voisipa pappi saarnassaan muistaa köyhiä ja hätääkärsiviä. Sen kuulisi, jos kirkkoon pääsisi. Varsinainen joulunsanoma oli hänelle tuttu entuudestaan. Sen oli Anna-Liisa-mummo heille niin monta kertaa lukenut, että se oli pysynyt hänen päässään tähän päivään asti, vaikka itse hän ei ollut joutanut avaamaan omaa Raamattuaan moneen vuoteen, mutta työtä tehdessä sieltä palasi aina mieleen moniakin kohtia, varsinkin Vanhan testamentin tarinoita. Kun Terttu ja Arvi olivat lähteneet kouluun, kuunteli hän näitten ääneen lukemia tarinoita ja häntä rupesi naurattamaan, kun hän muisteli, miten hän oli lapsena ihmetellyt, mikä se Potivaari oli. Nyt vasta hän sai tietää, ettei sillä ollut mitään tekemistä vaarin kanssa, ja nimikin kuulosti toisenlaiselta. No, mitäpä väliä tuolla, Joosef oli kuitenkin oikea. Ja Joosef oli Mariankin mies. Ihan se joulutarina oli sinällään kaunis tarina, jonka halusi kirkon penkissä istuessa kuunnella. Äiti ei kirkkoon tulisi. Sen hän tiesi. Jalat olivat sen verran vaivaiset. Onneksi äiti pystyi kuitenkin pihapiirissä liikkumaan ja kotiaskareet tekemään. Ilman Veikon apua hän ei ehkä yksin pystyisi enää mökissä asumaan, mutta kukapa tiesi, sen verran sisukas se oli. Hän oli Veikolle sanonut, että hän halusi kuolla omassa mökissään ja omassa sängyssään, niin kuin oli Anna-Liisakin tehnyt.


Hyvissä ajoin ennen joulua Eveliina kertoi sitten aikeestaan kotiväelle.


– Että sellainen jouluko? Että te äiti ette olisikaan kotona, Arvi aloitti.


– Sellainen.


– Ei Auraa ainakaan voi viijä. Sehän paleltuisi matkalla, Anna arveli.


– Ei tietenkään, eikä Terttukaan voi lähteä, sillä Tertun pitää hoitaa Auraa ja olla isän apuna. Mutta te, Anna ja Arvi, voisitte lähteä minun mukanani kirkolle, että pääsisitte näkemään, millainen se kirkonkylä ja kirkko oikein ovat. Onhan se ihan erilainen kuin tämä sivukylä.


Arvi ja Anna katsoivat toisiaan. Kumpikaan ei sanonut mitään.


– Ei teijän ole pakko lähteä, jos ette halua, äiti lisäsi.


– Olisihan niitä mummon valoja mukava mennä kahtomaan, että millaisia ne oikein ovat, mutta miten me sinne mentäisiin, Arvi jatkoi pitkään mietittyään.


– Jalan tietysti, sillä ei meillä ole hevosta eikä rekeäkään.


– Jalan?


– Niin, niin, jalan.


– En minä ainakaan lähe jalkaisin niin pitkää matkaa. Johan siinä kuluisivat kengän pohjat puhki niin kuin siltä entiseltä kulkumieheltä, teki Arvi oman kantansa selväksi.


– No, entäs Anna? Onko sinulla paksummat pohjat saappaissasi kuin Arvilla?


– Minun pitää miettiä. Jos Arvi lähtisi, niin minä olisin heti valmis lähtemään.


– Ei teijän tarvihe tänä iltana päättää. miettikää rauhassa.


– Kukas Auran hoitaa? Anna kysyi.


– Isä ja Terttu hoitavat Auran. Minä syötän lähtiessä ja Aura pärjää yön yli lehmän maijolla. Minun on nyt aika lähteä käymään kotona, sillä eihän sitä tiijä, mitä taas ensi vuosi tuo tullessaan, eikä se äitikään ole nuorenemassa.


– Mutta minusta ei ole mukavaa, jos te ette ole kotona aattoiltana, Arvi huomautti.


– Vain tämän kerran. Tulevina jouluina en lähe mihinkään, en käymään naapurissakaan, vaikka kututtaisiin, Eveliina lupasi.


Anna pohti seuraavat päivät, lähteäkö vai ei äidin mukaan. Hän ei ollut vielä koskaan päässyt käymään kirkossa eikä mummon luona Hautalassa. Nyt pääsisi oikein joulukirkkoon. Ja olisihan se mukava nähdä, millainen oli mummon mökki ja Veikko-eno, Arttu-eno ja enon lapset. Paljon olisi nähtävää. Ja sitten kaiken kukkuraksi sähkövalot. Viimein hän päätti lähteä, vaikka Arvi ei lähtisi mukaan. Arvi halusi mieluummin nähdä, mitä joulupukki toisi aattoiltana. Edellinen joulu oli ollut pettymys. Joulupukki oli tullut lahjoineen sillä aikaa, kun äiti oli navettatöillä. Se oli tullut aikaisemmin kelloa kilkattaen. Nyt se ei tullut sisälle vaan heitti lahjat vain ovelta ja oli erittäin vihainen. Möreällä äänellä se oli ilmoittanut, että olisi tuonut hänelle uuden villapaidan, mutta kun olin rymistellyt ja särkenyt äidin rukin kiivun, hän ei tuonutkaan sitä paitaa. Sitten pukki oli häipynyt ja kellon ääni oli kertonut sen juosseen metsätielle päin. Hän oli miettinyt pitkään pukin sanoja. Viimein hän kysyi asiaa isältään.


– Mistä se tuo pukinryökäle tiesi, että minä äitin rukin särin?


– Etkö sinä Arvi tiijä, että tontut tirkistelevät pitkin syksyä ikkunoitten takaa? Terttu ehätti vastaamaan isän puolesta.


– Ikkunoihin pitää panna heinäpussit jo hyvissä ajoin. Sittenpähän tontut saavat tiirailla ihan rauhassa. Heiniä vain näkisivät.


– Tontuilla on hyvä kuulo. Ne kuulevat riitelyn ja kiukuttelun, Terttu vakuutti ja lisäsi:


– Parasta on olla kiltti, jos meinaa saaha lahjoja.


– Mitenkäs siinä käy, jos pukki tulee aattoiltana ja minä en ole kotona, niin viekö se minun lahjani mukanaan ja antaa jollekin toiselle? Anna kysyi.


– Minä piän huolen, että sinä saat lahjasi. Minä panen paketin uunin päälle ja sinä näet sitten joulupäivänä, mitä pukki on tuonut, isä lupasi.


Joulusauna lämmitettiin jo aatonaattona, ettei Veikon tarvitsisi heidän saunomisestaan huolehtia. Aattona ennen puoltapäivää Eveliina ja Anna olivat valmiina lähtemään kirkolle. Pakkasta oli alle kymmenen astetta eikä ilmassa puhaltanut kylmää vinkkaakaan. Eveliina pani selkäreppuunsa vastaleivotun ruisleivän äidilleen ja neulotut lämpimät villasukat molemmille. Puhtaat nenäliinat pistettiin takin taskuun, sillä kylässä piti niistää siististi nenäliinaan eikä hihaan, sen äiti oli opettanut.


Kylän talot ja mökit olivat Annalle tuttuja aina Maikin kaupalle asti, mutta sitten äidin piti ruveta kertomaan, mikä tiehaara vei minnekin taloon ja minkä nimiseen. Anna sanoi, ettei hän ensi kuulemalta oppisi muistamaan kaikkia mutta vähitellen. Paljon oli uusia nimiä, oli Riihimäki, Mäntylä, Pajala, Peltoniemi, Kumpuniemi, Kuusela ja Välilä ja vasta sitten oltiin joen sillalla. Taloja ja mökkejä riitti vain. Äiti kertoi matkalla, missä hän oli ollut piikana, mistä tie Peningille kääntyi ja mitä olivat nimeltään ne mäet, joita he joutuivat nousemaan. Annaa ei väsyttänyt vieläkään, kun he saapuivat Kivelän tienhaaraan. Äiti kysyi, haluaisiko Anna poiketa Kallen luo Kivelään vähäksi aikaa lepäämään vai jatkettaisiinko matkaa.


– Taijanpa minä jaksaa, jos teitä ei vain väsytä.


– Kyllä minäkin jaksan. Jos minä pystyisin muuttamaan ne askeleet kilometreiksi, joita minä jouvun ottamaan päivässä, niin eiköhän niillä päästäisi joka päivä kirkolle.


Kävely siis jatkui.


Rönnynkylältä alkoi jäätie Saanin yli, mikä lyhensi huomattavasti matkaa. Ikävä puoli oli vain se, että järvellä kävi kylmä viima, joka otti kasvoihin ja kylmetti poskipäitä. Silloin piti nostaa villaista kaulaliinaa kasvojen suojaksi. Eveliina kysyi tuon tuostakin:


– Paleltaako sinua?


– Ei palella.


– Olet sinä sinnikäs tyttö. En olisi arvannut, että näin hyvin jaksat. Ei ollut Arvista lähtijäksi.


– Ja jaksan aina mummolaan asti.


– Pian me ollaan jo pappilan luona ja siitä ei ole kuin muutama sata metriä Hautalaan. Ollaan me vain sellaisia tyttöjä, että oksat pois. Olisipa nyt pappilan Lauri kahtomassa, kun me pistetään saapasta toisen eteen näin rivakasti.


– Pappilassa on varmaan iso joulukuusi ja kymmeniä kynttilöitä ja pöydässä piparkakkuja ja iso kinkku, Anna arveli.


– Niinpä voi olla. Ei me tiijetä, mitä kaikkea siellä syyään, kun ei päästä näkemään.


– Ja pukki tuo varmaan paljon lahjoja papin lapsille, ison säkillisen.


– Sitäkään me ei tiijetä, voivatpa vaikka saaha.


Ruukinsillan ylittämisen jälkeen käännyttiin jo mökkitielle kohti Hautalaa. Kohta saisi avata oven, astua tupaan ja siellä olisivat mummo ja Veikko ottamassa vastaan.


– Tulitte onneksi hyvissä ajoin ennen pimeän tuloa, mummo sanoi ensi sanoikseen ja sitten vasta oli hyvien päivien vuoro.


Eveliina oikein kätteli äitiään ja Veikko nosti Annaa kainaloista ylös ja sanoi:


– Vai tässä se on nyt Anna-sirpukka. Eipä tarvinnut siskon yksin taivaltaa, kun sinä jaksoit lähteä mukaan.


– Missäs ne valot on? Anna kysyi ja vilkaisi kattoon.


– Ne sytytetään sitten vasta, kun tulee vähän pimeämpää. Sähköäkin on säästettävä niin kuin lamppuöljyä näin pula-aikana.


Tulijat riisuivat ulkovaatteensa ja ne ripustettiin oven pieleen naulattuihin tyhjiin rihmarullin. Kengät käskettiin pitää jalassa, sillä lattialla kävi kova veto. Sitten istuttiin. Matka kirkolle oli kuitenkin ollut sen verran pitkä, että teki mieli lepuuttaa jalkoja. Anna katseli ympärilleen ja pani merkille, että samanlaista oli mummon luona kuin heillä kotonakin. Mummon tupa oli kyllä paljon pienempi ja pienempi oli joulukuusikin, joka roikkui katosta. Heillä kotona kuusi sopi seisomaan lattialla isän tekemässä kuusenjalassa. Sen ympärillä pystyi pyörimään käsi kädessä ja samalla laulamaan iloisia joululauluja, joita Terttu oli opettanut heille. Mummon kuusen alla voisi laulaa. Lopuksi Anna pani merkille, ettei kuusessa ollut yhden yhtäkään koristetta. Ehkä niitä ripustettaisiin myöhemmin illalla. Mummo istui pöydän ääressä ja käski Veikkoa laittamaan jotain lämmintä tulijoille. Kuppi kahvia maistuisi varmaan jokaiselle. Iltasella juotaisiin vasta aattoillan kahvit, kun vehnänen valmistuisi. Eveliinan piti katsoa mummon taikinaa, joka oli nousemassa hellan kupeella.


Jonkin ajan kuluttua Eveliina sanoi äidilleen:


– Nyt on käynyt niin, että teijän taikina on ollut liian kuumassa paikassa nousemassa. Tämä on jo pohjapuolelta paistunut. Minä alan leipoa tästä päällysosasta pullia. Veikon olisi pitänyt katsoa äitin perään.


– Minä en ole mikään leipuri, minä olen muurari.


– Et varmaan, mutta sinun olisi syytä ruveta opettelemaan. Äitistä tulee pian vanha.


Kun taikinakattila nostettiin pöydälle, sytytettiin valot. Tupaan tuli yhtäkkiä kesä. Katon lamppu valaisi kuin aurinko. Neulan silmään olisi nähnyt pujottaa langan vaikka tuvan nurkassa. Jokaisen roskan erotti selvästi hellan edestä, samoin katosta ohuena riippuvat hämähäkin seitit. Annan teki mieli hakea luuta ja ruveta ripsumaan niitä lattialle, niin kuin äiti teki kotona. Nyt se ei kävisi päinsä, sillä ne saattaisivat pudota vehnästaikinaan, josta äiti oli alkanut pyöritellä pullia. Mummo seurasi äidin toimia ja Veikko kävi hakemassa lisää hellapuita, koska pullat paistettaisiin hellan uunissa.


Kun pullat olivat nousseet tarpeeksi ja ne oli paistettu, tupaan alkoi levitä oikeaa aattoista tuoksua. Anna seurasi koko ajan tuvan tapahtumia ja samalla mietti, mitä kotiväki parhaillaan puuhaili. Kun hän katsoi katosta riippuvaa pientä kuusta, tuli hänelle mieleen, ikävöikö kotona tuvan lattialla seisova kuusi häntä. Odottikohan se, että hän pyrähtäisi se luo ja alkaisi laulaa. Mummon pientä kuusta tuli sääli. Välillä piti käydä hypistelemässä sen oksia sormilla, jotka alkoivat haista kuusen pihkalta.


Mummolla oli nyt vain yksi lehmä navetassa ja se oli ummessa, joten navettatöissä ei aikaa tuhraantunut. Leena-Sohvi halusi ruokkia itse lehmänsä ja toivottaa vanhan tavan mukaan sille hyvää joulua. Kanoille hän heitti astian pohjalle paistuneen taikinapaakun.


– Siinä teillekin jouluvehnäset. Pyöräyttäkääpä tästä hyvästä muna takapuolestanne.


Navetasta tultuaan Leena-Sohvi kysyi, mitä Omenalle kuului.


– Omenalle kuuluu hyvää. Vaikka sillä on jo ikää, niin tapojaan ei ole muuttanut. Hyvämaitoinen se on ja sen tytär Valtanen on tullut emäänsä. Toistakymmentä jälkeläistä se on maailmaan saattanut, tosin suuri osa härkävasikoita. Minä sain hyvät perinnöt Hautalasta.


Eveliina tarjoutui laittamaan iltaruokaa, eikä Leena-Sohvi vastustellut. Kalle oli hiihdellyt aamupäivällä ja tuonut heille jouluhauen. Emilia oli pistäytynyt ja tuonut sianpääsylttyä, jota hän oli valmistanut Jussin kyliltä tuomasta sianpäästä.


– Jussiko eelleen teurastaa?


– Niin tekee ja välillä muuta.


– Onko se säilyttänyt vanhat tapansa.


– Mihinkäs koira karvoistaan pääsee, mutta nyt se on ollut viime aikoina kova suojeluskuntalainen.


– Suojeleeko se nyt sitten hyvin Emiliaa?


– Joskus, joskus ei, puuttui Leena-Sohvi puheeseen.


– Onneksi se nyt riitelee enemmän muitten miesten kanssa.


Veikko kuiskasi Eveliinan korvaan, että karhuilla oli kaksi lammasta. Toinen oli pässi ja toinen uuhi. Hän oli antanut niille nimiksi Lahtari ja Lotta.


– Älä viiti kiusata vanhaa naapuria. Ei Jussi enää miksikään muutu, Eveliina puoliksi nuhteli veljeään.


– Minä olen oppinut viime vuosien aikana, että olivatpa naapurit millaisia tahansa, niin niitten kanssa pitää tulla toimeen ja välttää turhaa eripuraa.


– Mitä sinä tuolla tarkoitat?


– Sitä vain, että meillä on naapurina sellainen emäntä, että jos minä alkaisin sen puheista piitata ja samalla tavalla puhua, niin me oltaisiin kohta tukkanuottasilla. Minä opin talosissa piikana ollessani pitämään suuta supussa. Sinä et ole koskaan ollut renkinä. Kenen leipää syöt, sen lauluja hiljaa kuuntelet.


– En minä Karhusta perättömiä puhu. Jussihan on lahtari ja Emilian toinen nimi on Lotta.


– Niinkö? Tuota minä en ole tiennytkään.


Sillä aikaa kun Eveliina valmisti iltaruokaa, Veikko otti seinäkaapista kaksi omenaa ja makeispussin ja pyysi Annaa kuusen luo koristelemaan kuusta.


– No, missä on tähti?


– Tähti on taivaalla. Siellä on paljon tähtiä, jos mennään kahtomaan.


– Mutta kuusen latvaan.


– Ei sinne mitään tähteä sovi. Latvahan on kiinni katossa.


– Mitenkäs nämä namuset saahaan pysymään kuusen oksissa?


– Minä annan narunpätkiä.


Makeiset oli helppo ripustaa oksille, mutta omenat taivuttivat painollaan oksia rumasti kohti lattiaa.


– Missäs kynttilät?


– Nyt on pula ja näethän sinä, että valoa tulee tarpeeksi lampusta.


Kuusi oli koristeltu. Se oli poikamiehen joulukuusi.


Eveliina keitti riisipuuroa ja sitä keitettiin niin paljon, että sitä syötäisiin vielä seuraavana aamuna lämmitettynä, kun olisi kirkosta palattu. Hauenpalat tirisivät hellalla rautapannussa ja perunat kiehuivat kattilassa. Leena-Sovi oli jo päivällä keittänyt väskynäsoppaa. Pöytä oli juuri ja juuri sen kokoinen, että he kaikki neljä sopivat sen ympärille syömään. Anna mittaili silmillään pöytää ja totesi mielessään, että kyllä heillä kotona oli paljon pitempi pöytä. Sen ympärille sopisi syömään vielä Aurakin, kunhan se oppisi ensiksi kunnolla istumaan ja sen jälkeen vielä muitakin. Anna oli kuullut äidin puhuvan Paanalan naisille, että lapsenteko hänen osaltaan jo saisi riittää. Neljässä olisi jo tarpeeksi elätettävää. Nelli oli sanonut, että kyllä niitä lapsia pyrki maailmaan tulemaan, jos talossa oli mies. Nellin siskolla oli tyttö, vaikka ei ollut miestäkään. Lapsen saamiseen taisi riittää jo sekin, että talossa oli poikennut joskus kulkumies, niin kuin heillä edellisenä kesänä. Sitä miestä he olivat keskenään usein muistelleet, koska äiti oli muistuttanut, että siitä miehestä ei sitten kylillä puhuttaisi. Se kulkuri pysyi ihan heidän omana salaisuutena. Annan ajatukset keskeytti mummon huomautus:


– Et sinä Eveliina ole saanut sitten Annan syntymän yhtään lisää lihaa noitten luittesi päälle.


Eveliina katsoi kummeksuen äitiään ja ajatteli, että mitä tuon nyt piti ruveta ruokapöydässä puhumaan hänen luistaan. Ei oikein tiennyt, mitä vastata vai vastatako mitään. Pitikö vain jatkaa syöntiä, sillä hänellä oli kova nälkä. Sitten hän päätti puhua ihan muusta asiasta:


– Tämä on aika erikoinen jouluaatto minun elämässäni, sillä siitä on tosi kauan, kun minä viimeksi olen kotona jouluna ollut. Joskus silloin, ennen kuin Ville-enon ja Hilman luo lähin. Tietysti silloin, kun olin kirkolla piikana, pistäännyin joulun aikaan kotimökillä.


– Mutta nythän meillä on oma koti, Anna sanoi väliin.


– Niin on, kunhan vain jaksamme velat maksaa. Tiukkaa se tekee. Niin kovasti on yritettävä, ettei siinä jouva lihomaan. Ja kevyempi on liikkua kun ei ole liian lihava.


– Sinä olet sitä sorttia, ettei sinusta tule koskaan lihavaa. Sinä pysyt nälkäkurkena lopun ikääsi. Kun minä pääsin niistä hauvankaivuhommista, niin alkoipa tulla väkisinkin läskiä.


Anna oli syödessään katsellut vuoroin mummonsa ja äitinsä kasvoja. Äidin kasvoissa oli paljon enemmän kurttuja kuin mummolla. Mummon naama oli niin kauniin punainen kuin kuusen oksalla riippuvan omenan, eikä siinä ollut rypyn ryppyä, vaikka kuinka yritti etsiä. Ei hän siitä mitään virkkaisi, äiti tulisi vain surulliseksi, ja eihän kukaan tullut iloiseksi, jos häntä jostakin moitittaisiin. Hän muisteli, miten iloiseksi hän oli aina tullut, kun häntä oli kehuttu milloin nätiksi, milloin iloiseksi, milloin sukkelaksi tai isosilmäiseksi. Veikko-eno oli sanonut häntä sirpukaksi.


Väki oli syönyt. Eveliina alkoi korjata ruokia kylmään ja kerätä astioita tiskivatiin. Annalle hän antoi pyyheliinan, jolla hän voisi kuivata äidin pesemät astiat. Pestessään astioita Eveliina oli pannut merkille, että Veikko oli vuosien varrella ostanut mökkiin sen verran uusia tavaroita, että heille neljälle riitti kahvikupit, lautaset, lusikat, juomamukit sun muut. Paistinpannukin näytti uudelta. Äidin elämä oli ihan kohillaan.


Äiti oli nähnyt niin paljon huonoja päiviä, että piti hiljaisessa mielessä kiittää Luojaa kun oli helpompaa. Veikko tulisi pitämään huolta äidistä hautaan asti. Harras toive oli, että Veikko pysyisi terveenä. Pitkä kävelymatka ja runsas ateria tekivät tehtävänsä, ja Annaa alkoi väsyttää. Hän yritti pinnistellä pitääkseen silmänsä auki ja jaksaakseen kuunnella, mitä aikuiset puhuivat. Hän tiesi, että aina niillä joitakin salaisuuksia oli, joita he eivät lasten kuullen halunneet puhua. Niin oli varmaan nytkin äidillä ja Veikolla, ja varsinkin mummolla niitä juttuja olisi vaikka koko yöksi. Tämä mummo oli ihan toisenlainen kuin Peningin mummo. Kun tämä mummo katsoi häntä silmiin, tuntui siltä, että tämä näki hänessä jotain sellaista, mistä hänellä itselläkään ei ollut tietoa. Ennen unen tuloa hänelle tulivat mieleen Tertun lukemat sadut noidista ja peikoista. Olikohan mummo sukua noidille. Silmät sillä olivat sellaiset. Jos tuvassa ei olisi ollut muita aikuisia, häntä olisi ruvennut pelottamaan. Mistä sen tietäisi, vaikka mummo olisi taikonut hänet yksisilmäiseksi tontuksi tai joksikin muuksi oudoksi olioksi tai vaikka linnuksi ja lennättänyt hänet metsän pimentoon. Tai tosiaan metsänpeittoon, niin kuin Peningin Jooseppi-vaarin lehmän. Oli parasta vetää peitto korvien yli ja yrittää nukkua. Aamulla olisi aikainen herätys kirkkoon. Mummo oli sanonut, ettei hän lähtisi kylmään aamuun itseään vilustuttamaan, kun sai olla sisällä lämpimässä mökissä. Hän oli sanojensa mukaan käynyt tarpeeksi monta kertaa kirkossa ja asustanut vuodet hautausmaalla. Äiti ei ollut koskaan kertonut, että mummo oli asustanut hautausmaalla. Se oli jotain käsittämätöntä. Mummo nukkui nyt onneksi omassa sängyssään. Äiti ja Veikko valvoivat vielä.


Veikko sytytti pienen kynttilänpätkän, pani sen pöydän kulmalle ja sammutti valot, etteivät ne häiritsisi nukkuvia. Veli ja sisko istuivat pitkästä aikaa yhdessä tuvan hämärässä. Heillä olisi paljon muisteltavaa ja toisilleen kerrottavaa. Eveliina ei oikein osannut päättää, mistä juttelun aloittaisi. Ihan aluksi hän kertoi, miksi hän ei ollut Veikkoa kotiinsa kutsunut, vaikka Veikko olisi voinut tulla käymään usein hänen luonaan.


– Niin kuin ehkä olet aavistanut, niin Ville on pitkävihainen, eikä se ole vieläkään sinun sanomisiasi anteeksi antanut. Siksi minä olen ajatellut, ettei minun sukulaiseni saa aiheuttaa turhia riitoja, niin enpä ole teitä kuhtunut. Sinulle voin näin kahen kesken naureskellen kertoa, mitä hän serkustaan Akselista mainitsi, kun tämä oli rikkuriksi uiton aikaan ihtesä ilmoittanut. Ei Ville anna sitä serkulle koskaan anteeksi. Ville on sanansa pitävä mies.


– Ei väliä. Minähän näen veljiäni usein. Arttu asuu ihan lähellä, ja Jussi ja Kalle poikkeavat tuon tuostakin meitä kahtomassa. Tietysti olisi mukavaa nähä sinun tenaviasi, millaisia he ovat ja millainen se teijän nykyinen mökki on. Mutta luulisin, että me jatkossa ollaan enemmän tekemisissä. Kunhan Ville vanhenee, niin sen muisti huononee, niin kuin äitinkin. Ja vaikka Hilja-sisko on niin kaukana, niin sielläkin minä olen käynyt monet kerrat.


– Nyt sinun on kerrottava tarkemmin Hiljan kuulumiset. Mehän kirjoitellaan toisillemme, mutta eihän kirjeissä pysty muuta kuin joistakin tärkeimmistä asioista kirjoittamaan. Minä olen usein itsekseni nauranut, että meijän kirjeet ovat kuin papin kuulutukset ennen kirkossa. Ei me jakseta tarkemmin asioita pohtia. Varmaan meillä ei kummallakaan riittäisi siihen aikaa. Hilja kirjoitti silloin aikoinaan sinusta ja siitä Konttajärven Jussista. Missä ne teijän ylioppilaslakit nyt ovat?


– Siellä ne ovat Mattilan aitassa. Hilja sanoi, että hän säilyttää niitä, jos me vaikka niitä vielä tarvittaisiin.


Veikko alkoi kertoa Hilja-siskonsa luona käynneistään eikä Eveliinan tarvinnut tehdä muuta kuin kuunnella. Veikon mielestä Kolunkylällä asui vielä jossain mielessä yksinkertaisempia ihmisiä kuin Putaalla. Tai paremminkin takaperoisempia ja hyväuskoisempia. Tavallinen ihminen ei siellä ymmärtänyt epäillä jujutusta. Se tarttui koukkuun pujotettuun matoon ja nielaisi sen empimättä. Kun kyläläiset olivat nähneet heidät ylioppilaslakit päässä, he olivat heti ruvenneet kutsumaan heitä maistereiksi. Aluksi he tosin olivat ihmetelleet sitä, että Hilja ei ollut kertonut mitään maisterisveljen olemassaolosta. Hilja ei ollut tietenkään voinut paljastaa puijausta. Hän oli vain sanonut, että mikäs ihme tuo nyt oli, sillä olihan hänkin ollut Amerikassa ja oppinut siellä vierasta kieltä. Vielä enemmän kuin lakkia he olivat ihmetelleet Veikon taitoja eräänä keväänä tukilla laskemisessa Kolunjoessa. Kyläläisillä oli ollut tapana pitää eräänlaiset tukkilaiskisat kevättulvien aikana, jolloin Kolunjoessa oli riittävästi vettä. Veikko osallistui tietenkin kisaan, kun oli sattunut olemaan siskonsa luona. Veikko lasketteli tukilla ja oli ainoa, joka selvisi kastumatta puron kuohuissa. Katsojat ja osallistujat olivat ihmeissään. Veikko selitti kyläläisille, ettei kansatieteen opiskelu yliopistossa ole vain vanhojen lorujen keräämistä, vaan siihen kuuluu monenlaisten taitojen harjoittelu, muun muassa uittotyöt. Suomihan elää puusta. Sitä hän ei tietenkään maininnut, että se hänen yliopistonsa sijaitsi Ruukinjoen maisemissa ja että hän oli ottanut jo pikku pojasta lähtien kyytiä tukilla virran vesillä. Elokuussa oli taas kylässä tapana pitää elojuhlat, ja yhtenä kilpailulajina oli rukiinleikkuu sirpillä, lyhteitten sitominen ja kuhilaan pystyttäminen. Taas Veikko päihitti kilpailijansa ja ihmettelijöitä piisasi. Sen kummemmin hän kuin Hiljakaan eivät voineet paljastaa, että Veikko oli tottunut käyttämään sirppiä poikasesta lähtien. Hän oli leikannut niin omat kuin taloistenkin viljat syksyisin.


– No, mitäs Juljus? Eikö sekään paljastanut mitään?


– Hilja oli vannottanut Juliusta, ettei tämä saisi missään nimessä paljastaa mitään. Heillehän naurettaisiin päin naamaa. Vaikka Julius humalapäissään saattaa puhua läpiä päähänsä, niin tätä salaisuutta se ei ole kertonut. Ja vaikka tämä nyt jonkinlaista puijausta on ollutkin, niin eihän tästä kenellekään ole ollut vahinkoa. Ja Hilja on edelleen maisterin sisko.


– Muuta en sano kuin sen, että kyllä sinulla kaikkea päähän pälkähtää. Jos sinä olisit saanut käyä kouluja, niin sinusta olisi tullut oikea maisteri eikä valemaisteri.


– Oikeastaan minun päähäni ei pälkähtänyt vaan sen Jussin, joka ne lakit sieltä Oulusta osti.


– Tiijätkö sinä, mitä sille toiselle maisterille nyt kuuluu.


– Tiijän hyvinkin. Sillä on menestyvä sekatavarakauppa Kainuussa. Se on nyt rikas mies. On kirjoittanut ja kuhtui käymään, kun siellä päin liikun.


– Aijotko käyvä?


– Mistäpä tuon tietää, vaikka menisinkin. Mukava mies se Jussi. Kerrassaan mukava.


– Kun minä olin Pesolassa, niin sinne tuli käymään se nimismies Petterson, jota Mäkelän Mikko oli narrannut suurella kalasaaliilla ajelemaan Pesolaan. Se nimitti Mikkoa uuspeiliksi. Me ei Hannan kanssa ymmärretty, mikä se uuspeili on. Tiijätkö sinä, kun olet siellä yliopistossa opiskellut?


– En taija tietää. Ei siellä luennoilla muistaakseni puhuttu tuollaisesta mitään.


– Kumma kun ei puhuttu. Muuten, elääkö se Petterson vielä?


– En minä ole kuullut, että se olisi kuollut, mutta täällä on nyt uusi nimismies.


– Rupeaako Kalle tekemään nyt kiusaa uuelle nimismiehelle?


– Ei Kallella ole mitään syytä siihen. Tämä uusi nimismies on asiallinen virantoimituksessaan ja hän osaa suomea eikä tolkkaa ruotsia niin kuin entinen.


Seinäkellon viisarit alkoivat näyttää pian puoltayötä. Kynttilänpätkä oli palanut loppuun. Sydänlanka kaatui sulaan rasvaan. Oli aika ruveta nukkumaan. Aamulla olisi aikainen herätys kirkkoon. Arttu lähtisi heidän kanssaan. Artun ja Vienon lapset olivat vielä niin pieniä, ettei niitä voinut ottaa mukaan, joten Vienon piti jäädä niitten kanssa kotiin. Arttu-veli ja Vieno olivat kokeneet ison menetyksen, kun heidän esikoispoikansa oli kuollut samana vuonna, jolloin Aura oli syntynyt. Tämän pikku Erkin Eveliina oli nähnyt vain kerran käydessään Hautalassa sinä talvena, jolloin he sitten muuttivat Lintusaareen. Eveliina kallistui vuoteelle Annan viereen, mutta hän arveli jo peittoa päällensä sovitellessaan, ettei hän ehkä unta saisi. Jouluaatto entisessä kodissa, juttelut Veikon kanssa, kaikki vanhat muistot pyörivät päässä yhtenä sekavana vyyhtenä. Mihin aikaan hän oli viimein nukahtanut, sitä hän ei voinut tietää, vai oliko hän vain käynyt horroksessa, josta hän säpsähtäen heräsi, kun äiti kuhnaili tuvassa ja sytytti tulia hellan edessä palava kynttilä kädessään. Eveliina oli nukkuvinaan, vaikka seurasi äitinsä puuhia. Äiti keitti aamukahvia. Joskus kauan sitten lapsuudessaan hän oli seurannut samanlaista tilannetta, mutta silloin äidin hampaissa oli ollut palava päre. Puoliksi hymyillen hän ajatteli, että jonkinlaista edistystä oli tapahtunut kolmessakymmenessä vuodessa. Anna kääntyili hänen vieressään tavalla, mikä osoitti heräämisen merkkejä. Pian hän kuulikin tytön kysyvän unisella äänellä:


– Missä minä olen?


– Etkö muista? Mehän ollaan mummon ja Veikon luona. Meijän on noustava pian ylös.


Kun Leena-Sohvi kuuli puhetta, hän napsautti valot ja tuli taas niin kirkasta, että silmiin otti. Piti siristellä silmiä, että valoon tottui. Anna nousi sängystä ja kysyi heti:


– Kuinka pian me sinne kirkkoon lähetään?


– Ei oo kiirettä kirkkoon, pappi on vielä paitasillaan, lukkari lusikka suussa, mummo vastasi.


– Onko loru Annalle tuttu?


– Ei oo.


– Nyt sen sitten kuulit.


– Meiltä sieltä Lintusaaresta on niin pitkä matka kirkkoon, että aina olisi kiire, jos meinaisi ehtiä.


– Olipa hyvin vastattu. Sinä olet tullut mummoosi, olet niin nokkela. Minä kun en osaa lukea enkä kirjoittaa, minun on pitänyt pärjätä puhumalla.


Kirkkoon lähtijät saivat pian vaatteet ylleen. Aamukahvit juotiin. Vuoteet sijattiin. Veikko antoi kuusesta Annalle karamellin, jota hän voisi imeskellä. Arttu tuli Hautalasta mukanaan pieni tervapata, jonka hän veisi palamaan poikansa haudalle. Annan tukka letitettiin. Sitten lähdettiin kirkkoon. Ruukinperältä kulki heidän edellään muitakin kohti kirkkoa. Muutama ajorekikin sujahti heidän ohitseen. Kun he saapuivat kirkon pääoven luo, Annan mielestä ihmisiä alkoi olla jo tungokseen asti. Miten he kaikki sopisivat sisälle kirkkoon; osa varmaan jäisi kirkon ulkopuolelle pakkaseen. Arttu pyysi heitä varaamaan paikan hänellekin, koska hän aikoi käydä ensiksi poikansa haudalla sytyttämässä tervapadan. Siellä se valaisisi pikku Erkin hautaa pitkälle joulupäivään. Veikko-eno työntyi edellä kirkkoon Eveliina perässä. Anna piti tiukasti kiinni äitinsä kädestä. Kirkkoon mennessään ja käytävällä kävellessään Eveliina yritti etsiä katseillaan, näkyisikö joitakin tuttuja. Kirkossa oli kuitenkin sen verran hämärää, ettei hän nähnyt ketään, jolle olisi voinut tervehdyksen nyökätä. Veikko pysähtyi viimein, kun yhdessä penkissä näytti olevan tilaa heille neljälle. He jäivät odottamaan Arttua. Ennen kirkonmenojen alkua oli aikaa katsella ympärille ja kuunnella, mitä ihmiset toisilleen puhuivat. Anna ei ollut koskaan nähnyt näin isoa huonetta. Valtavan korkeakin se oli. Miten sen sisäkatosta pystyi ripsumaan hämähäkin seitit. Luudassa piti olla hirveän pitkä varsi, jota pitämässä piti olla monta naista. Jospa kattoa ei ripsuttaisi koskaan. Seitit saivat pudota omia aikojaan alas. Paljon piti kantaa myös vettä, kun kirkkon lattiaa pestäisiin. Ikkunoitakin oli niin paljon, että niistä olisi riittänyt heidän tupaansa toiset ikkunat, tuplat, joista äiti ja isä niin usein olivat puhuneet. Kirkon etuosaan ilmestyi mies, joka sytytti valtavan pitkiin kynttilöihin valot ja silloin hän huomasi sen ison kuvan, jollaista hän ei tiennyt olevan olemassakaan. Kuka oli jaksanut värittää noin ison kuvan. Jos he aikoisivat saada aikaseksi tuollaisen piirroksen, niin ei sitä pöydän päällä pystyisi piirtämään. Tuvan lattialle pitäisi paperi levittää, eikä noin isoa paperia Maikin kaupasta edes saisi. Heidän pienet tikku-ukkonsa, joita he sanomalehtien sivujen tyhjiin kohtiin piirtelivät, olivat vain pieniä pisteitä tuohon piirustukseen verrattuna.


– Mikä se tuo piirustus tuolla eessä on? Anna kysyi kuiskaten äidiltään.


– Se on alttaritaulu. Kahtele sitä rauhassa, niin saat kotona kertoa, mitä näit, äiti kuiskasi takaisin.


Kun Anna alkoi tutkia maalausta tarkemmin, siitä alkoi erottua ihmisiä. Keskellä oleva ei näyttänyt olevan ihan tavallinen ihminen, koska sillä oli oli merkillinen valo päänsä ympärillä. Sen täytyi olla nyt se Jeesus ja toiset olivat sitten muita. Olivatko ne niitä opetuslapsia. Yksi oli polvillaan maassa Jeesuksen edessä. Ehkä se rukoili. Mutta sitten oli taulussa vielä tummia olentoja, jotka eivät näyttäneet piittaavan Jeesuksesta mitään. Selkänsä olivat kääntäneet sille. Ehkä he olivat niitä ryöväreitä, jotka sitten pääsiäisenä ripustetaan ristinpuulle. Kukapa tiesi, eikä kehdannut äidiltäkään ääneen kysyä.


Kirkko oli jo täynnään ihmisiä. Lehterikin täyttyi. Ihmisiä oli tullut paljon syrjäkyliltäkin, koska sää oli suotuisa. Kirkossa alkoi tuntua jo aika lämpimältä, koska kamiinoista ja ihmisistä huokui lämpöä. Puheensorina vaimentui ja laulu alkoi. Veikko oli ottanut virsikirjan mukaansa. Hän avasi sen ja antoi äidille, joka halusi veisata mukana. Anna ei osannut muita virsiä kuin sen enkeli taivaan lausui näin. Kai sekin laulettaisiin, koska oli joulu ja Jeesus-lapsi syntyisi taas tallin seimeen. Pian hän alkoi kuulla kertomusta, jossa Maria ja Joosef saapuivat kaupunkiin verollepanoa varten. Että siitä lähtien niitä veroja oli kerätty. Äiti ja isä tuskailivat usein, että millä ja millä rahalla sekin ja sekin vero maksettaisiin. Mitä lienevät ajatelleet Maria ja Joosef. Eivät varmaan olleet iloisia, kun lapsikin oli tulossa eikä majapaikkaa ollut tiedossa. Äiti oli saanut synnyttää Auran kotisaunassa, hänet, Arvin ja Tertun Peningin saunassa. Terttu oli sen hänelle kertonut ja senkin Terttu oli kertonut, ettei lapsia saunan takaa löydetty, vaan ne tulivat äidin mahasta. Lapsille ei vain puhuttu totta. Maria synnytti tallissa, mutta oli kai siellä ollut yhtä lämmintä kuin täällä kirkossa. Kyllä oli ihmeellistä istua tässä kirkon penkissä äidin ja Veikko-enon välissä. Äidin kylkeen oli hyvä nojata ja kuunnella, mitä enkeli ilmoitti kaikelle kirkkoväelle. Raukaisi vain kovasti. Mutta Arvia varmaan harmittaa, kun hän kertoo, mitä kaikkea hän näki ja kuuli. Ihan varmasti harmittaa, kun ei lähtenyt mukaan.


– Anna, herää.


– Mitä?


– Herää, äiti sanoi kuuluvammin.


– Mitä, joko tämä loppui?


– Jo, sinä olet nukkunut melkein koko meiningin ajan.


– Voi kauhistus, mitä minä nyt sanon Arville. Varmasti se minulta kirkosta kysyy.


– Älä tuota murehi. Ei sinun tarvihe kertoa mitään. Minä kerron, jos kysyy.


Ihmiset alkoivat tungeksia kirkosta ulos ja toivottelemaan hyvää joulua. Jotkut talloivat toisten jalkoja ja pyytelivät anteeksi:


– Ohoh, kävikö pahasti? Kuului tuon tuostakin.


Ihmisillä tuntui olevan kova kiire kotiin, ikään kuin se olisi sieltä kirkonmenojen aikana johonkin karannut. Hevosetkin hermostuivat ja oikuttelivat kuskeilleen ja reki saattoi lähteä liikkeelle, ennen kuin kaikki kyydittävät edes ehtivät kunnolla istumaan.


– Täällähän on meno kuin ennen Putaan markkinoilla, Eveliina huomautti.


– Pitäkää varanne, ettette jää hevosten jalkoihin.


– Meillä ei ole kiirettä, kun meillä ei ole hevosta, Anna sanoi.


Matkalla mummon luo Anna kuiskasi äidilleen, että hänellä oli jo ikävä kotiin. Anna kysyi, voisivatko he lähteä heti aamiaisen jälkeen. Äiti sanoi, ettei heillä nyt ihan niin kiirettä olisi. Ja mummokin voisi tykätä huonoa, jos he eivät malttaisi muutamaa tuntia hänen kanssaan rupatella. Arttu pyysi heitä pistäytymään myös hänen perhettään tervehtimässä, jotta Anna näkisi serkkujaan. Eveliina sanoi tulevansa mielellään, mutta hän ei voisi viipyä kovin kauan, koska heillä oli aikomus käydä kotimatkalla Kivelässä Kallea, Hildaa ja Vienoa katsomassa ja samalla lepäämässä.


Mummolla odotti lämmin puuro padassa, kun Veikko vieraineen palasi kirkosta. Arttu meni suoraan kotiinsa ja aikoi myöhemmin päivällä tulla käymään Hautalassa. Tuvan pienessä joulukuusessa roikkui edelleen kaksi omenaa taivuttamassa oksia alaspäin. Veikko otti niistä toisen ja antoi Annan kouraan.


– Tässä sinulle palkinto, kun olit niin kiltisti kirkossa.


– Kyllä kait, kun nukuin melkein koko ajan. Siellä minä vieläkin kuorsaisin, ellei äiti olisi minua herättänyt.


Mummo kuuli Annan sanat ja alkoi siunailla, että sellainenko se Annan ensimmäinen joulukirkko oli. Eipä sillä, niitä joulukirkkoja olisi edessäpäin moniakin. Anna pisti Veikon antaman omenan takin taskuun ja aikoi antaa siitä puolet Arville. Se olisi tuliainen Veikko-enolta. Enon ei vain pitäisi kertoa koskaan Arville, että hän oli käynyt nukkumassa kirkossa, kun toiset veisasivat jouluvirsiä. Mummon lämmittämää puuroa, äidin tuomaa ruisleipää ja Emilialta saatua sianpääsylttyä kehuttiin kovasti. Välillä mummo kehui Eveliinan neulomia villasukkia, että johan olivat sitten lämpimät. Yöllä tuntui ihan siltä kuin olisi pitänyt jalkoja lämpimässä hellan uunissa. Ei vihlonut mistään kohtaa. Kun oli syöty, astiat tiskattiin ja kuivattiin. Pyyhittiin pöytä, lakaistiin lattialta roskat. Anna patisti äitiä pukemaan takin päälleen ja lähtemään Artun luo. Siellä ei juotaisi eikä varsinkaan syötäisi, vaikka tarjottaisiinkin jotain. Sanottaisiin vain serkuille hyvää joulua ja keskusteltaisiin siunaaman verran ja palattaisiin mummon luo. Eveliina ei viitsinyt ruveta kinastelemaan joulupäivänä Annan kanssa, vaan antoi periksi. Mielessään hän teki päätöksen, että seuraavalla kerralla hän ei ottaisi yhtään mukulaa mukaan, kun tulisi käymään äitinsä luona.


Ja niin lähdettiin kotimatkalle. Mummo ja Veikko tulivat oikein saattelemaan heitä pihalle asti. Kun Eveliina ja Anna kääntyivät mökkitieltä valtatielle, he vielä huiskauttivat kättä. Pian he ylittivät sillan ja kääntyivät kohti pappilaa. Jonkin matkaa kuljettuaan he alkoivat kuulla takaansa lähestyvän hevosen kavion ääniä. Sieltä oli tulossa äänistä päätellen reki matkustajineen. Oli siirryttävä ihan tien laitaan, ettei häiritsisi ajuria. Hevonen meni ohi, mutta pysähtyi muutaman kymmenen metrin päähän ja reestä turkin sisältä kuului ääni:


– Oletko sinä Lintusaaren Eveliina?


– Kyllä minut sillä nimellä tunnetaan.


– Jopas satuitte oikeaan aikaan. Jos olette menossa Elämäisille, niin pääsette kyyvissä.


– Sinnehän me tässä aijotaan.


Anna alkoi heti juosta reen luokse, mutta Eveliina käveli rauhallisesti. Nyt ei olisi kiirettä, koska rekikyyti olisi tiedossa. Aluksi hän ei ollut uskoa hyvää tuuria. Kyydin tarjoaja paljastui Lehtorannan Arviksi. Hän oli hakemassa siskoaan kirkolta joulun viettoon Lehtorantaan. Arvi nosti rekipeittoa ja teki tilaa rekeen.


– Kyllä me sovitaan tähän rekeen oikein hyvin ja kun lähekkäin istutaan, niin sen lämpimämpi tulee.


– Ja minä otan Annan syliin, niin sovitaan vielä paremmin. Jos vain hevonen jaksaa meitä vetää.


– Tämä hevonen on vetänyt sellaisia tukkikuormia, että me ei paineta niitten rinnalla paljoa mitään.


Matkaajat asettuivat peiton alle ja hevonen alkoi hölkätä eteenpäin kohti Saaninjärven jäätietä, ikään kuin olisi kuullut äskeiset kehut ja päätti nyt näyttää ne todeksi. Anna painoi lapasellaan Veikon antamaa omenaa ja ajatteli, että se oli todellinen onnenomena. Nyt Arvia vasta harmittaa, kun hän kuulee, että he pääsivät Lehtorannan Arvin hevosen kyydissä kirkolta kotiin. Matkalla oli aikaa puhua kylän asioista ja laajemminkin maailman tapahtumista, säästä, pulasta, talokaupoista ja monesta muusta asiasta. Eveliina kysyi Arvilta, oliko heillä ihan itsellään kirkkoreki, kun niitä oli hänen mielestään vain varakkailla talollisilla. Arvi kertoi, että hän oli saanut reen lainaan Kumpuniemen uudelta isännältä, Heikki Hyytiäiseltä. Höylisti oli luvannutkin. Kivelän tienhaarassa Eveliina mainitsi, että heillä oli aikomus matkalla käväistä Kalle-veljeä katsomassa, mutta nyt he mielellään jatkaisivat matkaa, koska oli niin hyvä kyyti, jos Arvi vain suostuisi heitä edelleen reessä pitämään.


– Se tästä nyt vielä puuttuisi, että minä pullauttaisin teijät kesken matkan tien poskeen, Arvi vastasi naureskellen.


– Ajattele äiti, jos me olisimme viivytelleet vaikka vain viisi minuuttia, niin emme olisi ehtineet tähän kyytiin, Anna huomautti.


– Tai jos tämä reki olisi ollut niin täynnä kuin mustalaisten reet, niin emme olisi sopineet, Eveliina puolestaan päätteli.


Reessä istujia alkoi naurattaa.


Lehtorannan tienhaarassa Eveliina ja Anna nousivat reestä ja nyt hekin saattoivat toivottaa hyvää joulua koko talon väelle ja äiti lisäsi vielä tuhannet kiitokset lämpimästä kyydistä. Hän lisäsi, että tuntuipa siltä kuin joulupukki olisi ollut asialla. Pian he olisivat kotona ja joulussa. Eveliina päätti kulkea nyt Yrjölän pihan kautta, vaikka emäntä saattaisi tulla kyselemään, että mistä ihmeestä he olivat tulossa tähän aikaan.


Emäntää ei kuitenkaan näkynyt. Ennen omalle tielle kääntymistä Eveliina sanoi Annalle, etteivät he puhuisi paljoa Veikosta, puhuisivat vain mummosta.


– Minkä tähen?


– No kun isäsi ei oikein tykkää Veikosta.


– Minkä tähen?


– Se on pitkä tarina. Minä kerron sen joskus sinulle, kun sinä olet vanhempi. Sitten kun olet käynyt rippikoulun.


Arvi seisoi ikkunan luona, katseli tielle päin ja huomasi äidin ja Annan tulevan. Hän lähti tuvasta niin sukkelasti, että tuvan ovi jäi sepposen selälleen. Isä huusi perään:


– Arvi, ovi kiinni!


Arvi ei isän komentoa kuullut vaan pinkoi pihalle. Hän huusi jo kaukaa äidille:


– Äiti, äiti, nyt se joulupukki toi sen villapaijan minulle ja panin sen heti päälleni enkä heittänyt sitä yöksikään pois.


– Vai nyt se toi. Sinä olet ollut kiltti ja auttanut kovasti minua ja isääsikin.


– Tonttu on pannut sen merkille, Anna tuumasi.


Tuvassa ihmeteltiin kovasti, miten Eveliina ja Anna niin aikaisin palasivat. Anna ennätti ennen äitiä kertomaan, miten he olivat saaneet hevoskyydin aina kirkolta asti Lehtorannan tien suuhun ja vielä kirkkoreessä, jossa oli hirvennahka ja vällyt.


– Ihanko totta? Arvi penäsi.


– Totta se on, ei me olisi varmaan ennen pimeää oltu kotona, ellei meitä olisi näin hyvin lykästänyt. Kivelässä olisi poikettu, mutta nyt se jäi toiseen kertaan. Miten sinä Terttu muuten Auran kanssa pärjäsit?


– Ei meillä mitään hätää ollut. Vähän se illalla oli itkuinen, mutta sitten nukahti. Kai se kaipasi tissiä.


– Minä syötän Auran heti, kun heitän ulkotamineet päältäni.


Anna kaiveli taskuaan ja otti sieltä esiin Veikon antaman omenan.


– Veikko-eno antoi tämän omenan minulle. Ensiksi hän antoi aamulla karamellin, mutta minä säästin sen ja ajatteli antaa sen Tertulle. Omena me pannaan kahtia ja Arvi saa toisen puolen.


Omena halkaistiin isän puukolla ja sitä alettiin heti maistella. Kesken syönnin Arvi kysäisi Annalta:


– No, millaista siellä kirkossa sitten oikein oli?


– Hirveästi väkeä. Ihmisten jalkoihin olin vähällä sotkeutua. Äiti voi kertoa enemmän. Minulle kaikki oli niin outoa, että pääni oli mennä sekaisin siitä kovasta veisuusta. Anna muisti lopulta kysyä, oliko pukki tuonut hänelle lahjaa ollenkaan, kun hän ei ollut paikalla. Paketti oli uunin päällä, josta isä antoi sen Annalle ja kertoi samalla, että Arvi oli meinannut väkisin avata sen, mutta oli sitten kumminkin totellut häntä.


– En minä tosissani ollut, narrasin vain isää ja Terttua.


Anna käänteli ja hypisteli pakettia ja yritti arvailla sisältöä. Parasta oli aukaista ja katsoa lahjaa. Ensiksi sieltä paljastui rimpsukoristeinen esiliina sinipunaruutuisesta kankaasta ja lisäksi vielä ihanan pehmoinen laamapaita.


– Jopa oli hyviä lahjoja. Mistähän se pukki tiesi, että minä tarvihen ensi vuonna kouluesiliinan.


– Pukilla on monta tonttua töissä. Ne pitävät kirjaa lasten syntymisistä ja koulunkäynnistä, Terttu tiesi kertoa.


Arvi kertoi, että pukin lahjasäkissä oli ollut pussukka, jonka päällä luki KAIKILLE ja siinä oli karamelleja. Vaikka aattoiltana oli sovittu, ettei pussiin koskettaisi ennen joulupäivää, niin Arvi tunnusti, että hän oli pikkuisen maistanut.


Kun eläimet oli hoidettu ja illallinen syöty, sytytettiin valkeat muutamaan kuusen kynttilään. Niitä poltettaisiin vain vähän aikaa, että niistä riittäisi vielä tapaniksi ja jopa loppiaiseksi, sillä kuusta aiottiin pitää siihen asti, ellei se alkaisi karistaa kovasti neulasiaan. Kynttilöiden lepattava valo toi joulun tupaan ja ennen muuta se, että kaikki olivat koolla. Poltettuaan tarpeeksi piippuaan isä sanoi aikovansa lähteä käymään seuravana päivänä entisessä kodissaan äitiä ja Jussia katsomassa. Peningissä joulu oli surullinen, sillä se oli ensimmäinen joulu tytöille ilman äitiä ja Jussille ilman vaimoa. Iida-mummo pystyi omalta osaltaan auttamaan, mutta kahden lapsen ja muun talouden hoitaminen otti varmasti koville. Eveliinaa huolestutti, kuinka kauan Iida jaksaisi, sillä hän vaikutti jo heillä ollessaan heikkokuntoiselta. Samalla hän pohti, mitä hän laittaisi Iidalle viemisiksi. Muuta hän ei keksinyt kuin villasukat. Leena-Sohvikin oli kehunut hänen neulomiaan villasukkia lämpimiksi. Ei auttanut muu kuin kaivella lankakerä ja sukkapuikot esille ja ruveta neulomaan toinen sukkapari, vaikka oli jouluilta.


– Mitä sinä nyt jouluna rupeat neulomaan? Ainako sinun pitää jotain tehä? Ville kysyi.


– Neulon parin tuolle toiselle sukalle, sillä ei minulla ole mitään muuta Iidalle vietävää tähän hätään.


Ville ei enää kysynyt mitään. Palattuaan seuraavana päivänä Peningiltä hän oli hyvin hiljainen. Vasta illalla Eveliina kysyi, mitä sinne kuului.


– Sen voit arvata kertomattakin, mitä kuuluu. En osaa sanoa, miten Jussi kaikesta selviää.


– Selvittävä vain on. Elävien on jaksettava mennä eteenpäin, vaikka se olisi kuinka raskasta. Jussilla on kaksi lasta, ja ne pitävät hänet elämässä mukana.


Ville poltti piipullisen, ennen kuin alkoi kertoa suunnitelmistaan. Hiihdellessään järven yli hän oli päättänyt, että heidän oli aika ruveta miettimään oman hevosen ostoa. Nyt oli täysin selvää, että Jussilta hän ei voisi vaatia hevosta itselleen. Milläpä tämä uuden ostaisi. Olivian kuolema oli muuttanut kaiken.


Eveliina kuunteli vaiti Villen jutustelua ja mietti, mitä hän puolestaan sanoisi asiasta.


– Sinä sanoit, ettei Jussilla ole varaa ostaa itelleen hevosta, mutta onko sitten meillä? Jussi on saanut paljon paremmat lähtökohat elämäänsä kuin me. Sinne jäivät kuokitut peltomaat, meijän on pitänyt ruveta raivaamaan pala palalta peltoa itellemme. Ja Peningillä on paljon paremmat rakennukset kuin meillä tässä. Siellä on hyvät katot kaikissa rakennuksissa ja asuintalossakin tuplaikkunat.


– Mutta niin kuin äsken sanoin, niin Jussi huolehtii nyt äitistä ja Leosta ja vielä kahesta puoliorvosta.


– Leo minun mielestäni hankkii sen, minkä kuluttaakin. Sitä ei tarvihe Jussin elättää. Ja onhan meillä jo neljä lasta ja kovat velat niskassa. Ei kai Jussilla taija olla paljokaan velkaa.


Lapset kuuntelivat tarkkaavaisina isän ja äidin keskustelua. Arvi ajatteli lähinnä hevosta. Oman hevosen saaminen tuntui aivan ihmeelliseltä. Peningillä ollessaan hän oli saanut olla usein hevosen kyydissä. Hän oli ollut ulkosalla odottamassa isää, kun tämä oli tullut ajoista iltaisin. Hän alkoi laskea hevosen piehtaroidessa, kuinka monta kertaa tämä pyörähti ympäri lumihangessa, joten niin monta kappaa tälle pitäisi kauroja antaa, tietysti leikisti. Arvi näki jo silmissään, miten heidän uusi hevonen piehtaroisi vanhan tallin edessä. Tallia pitäisi ruveta heti korjaamaan, vaikka äiti oli usein sanonut, että myrsky saisi viiä koko lahon röttelön mennessään. Eipä vaan ollut vienyt. Hän auttaisi isää sen siivoamisessa. Uusi ovikin siihen pitäisi saada.


Isän ja äidin keskustelu päättyi siihen, että isä alkaisi kysellä, olisiko kylässä myytäviä hevosia, sillä minnekään hevosmarkkinoille ei olisi tässä tilanteessa varaa lähteä. Mikään potkuri hevonen ei saisi olla, koska heillä oli vielä pieniä lapsia. Isä jatkoi vielä lopuksi, miten oma hevonen helpottaisi monia töitä. Se olisi tarpeen heinänajossa, myllyssä käynneissä, peltotöissä ja ennen muuta uuden pellon raivauksessa. Hän pystyisi myös hankkimaan paremmin metsätöissä. Hän oli mielestään parempi tukinajaja kuin hakkomies. Hänen olkapäänsa eivät kestäisi monia vuosia puiden kaatamista ja parkkaamista. Uitoista hänen mielestään ei herunut isoja tienestejä ja vielä vähemmän joistakin satunnaisista töistä.









2. ETEENPÄIN ELÄVÄN MIELI


Lintusaareen muuttonsa jälkeen Eveliina oli tuntenut olonsa, jos ei nyt onnelliseksi, niin ainakin tyytyväiseksi. Hän ja perhe olivat päässeet kylän pintaan tai liepeille paremminkin. Hän ei ollut halunnutkaan keskelle kylää. Kylän laitamalta oli ihan hyvä seurata, mitä mäkitaloissa tapahtui, mutta mihinkään ei ollut pakko osallistua. Sai elää omaa elämäänsä. Hän oli saanut jo tarpeeksi ystäviä, joitten kanssa hän saattoi rupatella arkisista asioista. Alman kuolemaa hän ei enää jatkuvasti surrut, vaikka se päivittäin vielä mieleen palasi. Aina kun hän katsoi Saarelaan päin, Alma muistutti itsestään. Työtä oli aina niin paljon, että vaikka olisi ollut neljäkin kättä, niin niille olisi käyttöä ollut. Mutta kun ei ollut, niin moni kohta jäi rempalleen.


Saarelan Vilho asusti harvakseltaan mökillä. Ei sieltä pimeinäkään aikoina useasti öljylampun valoa näkynyt eikä pihasta kuulunut työn ääniä. Yhtenä iltana tämä tuli sitten käymään ja ilmoitti Villelle ja Eveliinalle, että hän häipyisi joksikin aikaa kokonaan kylältä. Mökkiin muuttaisi lapseton pariskunta. Sen enempää hän ei suostunut tulijoista paljastamaan.


– Saatte ite tutustua asukkaisiin, koska tulette naapureita olemaan. Minäkään en heistä paljoa tiijä. Parasta kuitenkin on, että joku mökissä asuu, etteivät hiiret sitä kokonaan haltuunsa ota.


– No, kerro nyt etes, mihin sinä sitten muutat?


– En sano siitäkään sen enempää. Katotaan nyt, tuleeko siitä mitään.


– Jos minun nyt pitäisi arvata, niin sanoisin, että kaiken takana taitaa olla nainen, Eveliina huomautti.


Vilho lähti ja hymyili vain ovelasti. Myöhemmin Eveliina sai tietää, että Vilho oli tehnyt pesänsä erään toisen lesken luokse Pitäjänmäellä.


Uudet asukkaat muuttivat parin päivän päästä. Arvi ja Anna juoksivat heti Saarelaan katsomaan, millaista sakkia sinne oli muuttanut. Pian he palasivat hengästyneinä.


– Mitä te siellä näitte? äiti kysyi.


– Siellä istui hellan luona vanha akka. Huivi sillä oli päässä ja se peitti melkein koko kasvot, aloitti Arvi.


– Ja se poltti piippua, jatkoi Anna.


– Ja se kärysi vielä pahemmalle kuin isän piippu, Arvi lisäsi.


– Ja se näytti ihan noita-akalta, huomautti Anna.


– No, no, ei tuollaisia saa puhua ihmisestä. Mikä sen nimi oli? Kysyittekö?


– Se sanoi, että se on jokin Epa.


– Onpa outo nimi.


– Ja tuvan hellalla porisi kauhean nokinen kahvipannu. Se oli kauhean musta. Se oli vielä mustempi kuin musta.


– Ja ulkona oven pielessä tökötti niin iso varpuluuta, että se ulottui melkein tuvan räystääseen asti.


– Kun Epa kerran huitaisee sillä pihaa, niin koko piha on talvella lumeton.


– Vai sellainen naapuri me saatiin.


Arvi ja Anna alkoivat seurata tarkoin, mitä naapurissa tapahtui. Jokseenkin lähelle Saarelan rajoja saattoi mennä, mutta ei pihapiiriin. Äiti oli kieltänyt, ettei naapuria saisi häiritä muulloin kuin oli oikeaa asiaa ja silloin, jos sisälle kutsuttiin. Epa tuntui olevan sellaista ihmislajia, joka viihtyi hyvin omissa oloissaan. Hän seurusteli vain itsensä kanssa. Koska Epasta ei ollut lapsille seuranpitäjäksi, alkoivat he hieroa ystävyyttä Yrjölän tyttöjen kanssa. Arvi ja Anna tekivät jotain asiaa naapurin hakaan aina sen pihaportille asti. Jos Sirkka ja Aura sattuivat heidät näkemään, tulivat nämä heidän luokseen ja he saattoivat jutella, mitä olivat vanhemmiltaan kuulleet. Useimmiten Arvi ja Anna lähtivät näille retkilleen salaa. Aloitteen tekijä oli usein Arvi. Hän saattoi kuiskata Annan korvaan:


– Tehtäiskö taas tikusta asiaa ja juostaisiin Yrjölän portille.


Ja sehän Annalle passasi. He kulkivat vain tiellä eivätkä poikenneet hakamaan puolelle, koska äiti oli moneen kertaan varoitellut, etteivät he saisi aiheuttaa naapurille harmia, ettei naapurisopu rikkoutuisi. Vähitellen myös Sirkka ja Aura alkoivat juosta tiensuuhun, mikä merkitsi sitä, että he saattoivat kipaista portille kuulemaan, mitä asiaa tytöillä oli. Arvi alkoi muuttaa käsitystään Yrjölän tytöistä. Näitten kanssa oli sittenkin aika mukava jutustella ja myöhemmin ruveta keksimään neljästään vaikka yhteisiä leikkejä. Anna tosin oli vielä niin pieni, että hän mielellään puuhaili vain nukkensa kanssa.


Elettiin alkutalvea, sunnuntain puolipäivää. Lunta oli satanut sen verran, että suksilla pääsi jo hiihtämään, jos niitä vain olisi ollut. Arvi ja Anna eivät oikein keksineet, millä he saisivat aikansa kulumaan. Tuvassa ei saanut telmiä eikä mekastaa, koska isä halusi olla rauhassa ja levätä pitkän viikon työrasitusten jälkeen. Anna seisoi päätyikkunan ääressä ja katsoi tieportille ja niitylle, näkyisikö ketään tulevaksi. Ei näkynyt tulijoita. Keitäpä näin keskipäivällä tulisi. Jos vieraita tulisi, ne tulisivat vasta iltasella tarinoimaan. Joskus tuli Jatkolan Hilja ja Hermanni tai sitten Honkosen Iita ja Heikki. Joskus taas äiti ja isä lähtivät heille kylään, mutta he eivät ottaneet lapsia mukaansa. Tertun piti hoitaa Auraa. He saivat silloin tehdä mitä halusivat, kunhan eivät tulella ryhtyneet leikkimään. Joskus he riehaantuivat niin, että Aura heräsi ja alkoi parkua täyttä kurkkua. Terttu yritti komennella heitä, mutta turhaan.


– Antaapa äitin kiltin tytön huutaa. Lähteehän siitä ääntä. Saammehan ainakin selville, ettei siitä mykkää tule, niin kuin setästään, Arvi huuteli ja heitteli peittoja ja tyynyjä sängystä. Niistä rakennettaisiin piilopirtti pöydän alle.


– Jos te ette minua tottele, niin minun pitää kertoa isälle, miten tuhmia te olette. Isä antaa teille kyllä korvanvoijetta ja uhkaa pahimmassa tapauksessa remelillä, Terttu puolestaan uhkaili.


– Yritäpäs vain kannella, niin ei sinulle kunnian kukko laula, Arvi hihkaisi pöydän alta.


– Arvi onneksi pitää minunkin puolia, muuten minulla olisi tosi ikävää. Et kai Terttu viiti kannella. Sinähän olisit silloin kuin jokin pukki. Mikä pukki se olikaan, ei ainakaan joulupukki, kuului Annan ääni hentona viltin alta.


– Kantelupukki! hihkaisi Arvi ja taas Aura parahti itkuun.


Aikansa ikkunasta tuijotettuaan Anna alkoi nähdä liikettä tiellä. Ihan selvästi sieltä oli puitten takaa tulossa ihmisiä.


– Arvi, tule kahtomaan, keitä tuolta tulee. Ne hiihtää.


Arvi pyrähti Annan viereen ikkunasta katsomaan. Tosiaan. Portin aukosta hiihti miehiä, eikä niitä ollut vain yksi tai kaksi. Niitä tuli yksin laskien kymmenen.


– Eivät ne tule meille. Lähtevät suoraan Saarelaan päin, Anna huomautti.


– Mitähän Epa sanoo, kun se saa noin paljon vieraita.


– Eiväthän nuo mahu Epan mökkiin, niin pieni se on.


Pian toisetkin tuvassa olijat tulivat katsomaan kulkuetta ja alkoivat arvailla, mitä tämä kaikki merkitsi. Isä huomasi, että miehillä oli joitakin työkaluja. Aika monella oli pokasaha ja joittenkin selkärepuista näkyi ehkä törröttävän kirveenvarsi. Annan mieleen tuli ajatus, että menivätkö nuo miehet pelottemaan Epaa tiehensä. Jospa kyläläiset olivat saaneet selville, että Epa oli sittenkin noita-akka. Hän ja Arvi olivat epäilleet tätä koko loppukesän ja syksyn. Saisi nähdä, lennättäisivätkö miehet Epan luudallaan kohti Pitäjänmäkeä, jonne Saarelan Vilhokin oli muuttanut. Anna näki jo silmissään, miten miehet tarttuivat Epaa kainaloista, raahasivat sen ulos ja nostivat sen pitkän luudan päälle. Joku haki vielä tuvasta sen hirveän nokisen pannun ja heitti varren perään. Ja huiskis, Epa lennätettiin ilmaan. Se ei pystynyt enää kädellään hyvästiksi huitaisemaan, kun sen piti niin tiukasti pitää kiinni luudan varresta. Mustan huivin nurkka vain lepatti, kun luuta suuntasi kohti Pitäjänmäkeä. Sitten Epa pieneni pienenemistään, kunnes se oli enää variksen kokoinen.


Miehet jatkoivat hiihtämistään. Oli siirryttävä tuvasta pihamaalle, jotta näki paremmin. Kun miehet eivät poikenneet Saarelan pihaan, Anna tunsi helpotusta. Kauheaa olisi ollut, jos miehet olisivat menneet rääkkäämään vanhaa mummoa, vaikka tämä olikin vähän omituinen. Arville hän kuiskasi pihalla, mitä oli arvellut ja uumoillut. Arvia nauratti kovasti. Arvi puolestaan supatti Annalle, että eivät ne miehet käy vanhoja akkoja ottamassa mukaansa. Mitä ne niillä tekisivät. Ne hakivat miehiä ja niitäkin yöllä. Niin hän oli aikuisten kuullut puhuvan.


– Ketkä miehet?


– No, ne miehet, jotka Eemi-setänkin ottivat mukaansa.


– Mistä sinä tuon olet kuullut?


– Kuulin, kun Eemi ja isä puhuivat. Kuuntelin salaa navetan nurkan takana.


Jonkin ajan kuluttua alkoi Saarelan takaa Yrjölän maalta kuulua työn ääniä. Siellä alettiin kaataa puita. Eveliina arveli, että kodinturvajoukot olivat tulleet auttamaan isäntää polttopuiden teossa.


– Eikö Yrjölän emäntä ole puhunut sinulle mitään puutalkoista, Eveliina kysyi Villeltä.


– Mitäpä sen minulle tarvihtee puhua. Se tietää, etten minä joutaisi auttamaan. Minulla on tekemistä, että saan polttopuut hankituksi omaan mökkiin. Sen on täytynyt pyytää niitä suojeluskuntalaisia.


Pimeän tullen miehet hiihtivät taas jonossa kohti Yrjölää. Kun Eveliina katseli miesten hiihtoa ja katoamista metsikön taakse, hän ajatteli saavansa selville keneltäkään kysymättä, mitä miehet olivat hakkiossa tehneet. Sirkka ja Aura kertoisivat lapsille, kun nämä seuraavan kerran tapaisivat toisensa.


Seuraava kerta tuli pian. Sirkka oli kertonut Arville ja Annalle, että Saarelan luokse suojeluskuntalaiset rakentaisivat mahottoman korkean ja mahottoman leveän patterin. Sen takaa ei aurinko paistaisi eikä kuu kumottaisi. Patteri oli sellainen maavalli, johon olisi hyvä harjoitella ampumista. Patterin paikka oli sopivasti kylän laidalla, eikä pauke kuuluisi mäkitaloihin. Se valmistuisi seuraavana kesänä. Näin kylän nuorille miehille järjestettiin hyödyllisiä harrastuksia. Kaikki, joilla olisi jonkinlainen pyssy, saisivat tulla taitojaan kartuttamaan. Tietysti niiden pitäisi kuulua suojeluskuntaan. Lotatkin saisivat olla mukana kahvituksessa ja muonituksessa.


– Mitenkäs Epalle käy, kun päivä herkiää paistamasta sen mökkiin? Anna kysyi Auralta, joka niin innokkaasti oli patterin rakentamista selittänyt.


– Ei kai sille mitenkään käy, kunhan pysyttelee mökkinsä seinien sisäpuolella. Eivätkä ne suojeluskuntalaiset joka päivä käy paukuttelemassa.


Arvi ja Anna kertoivat tietonsa heti kotiin tultuaan.


– Vai sellainen patteri siitä tulee, äiti sanoi vaitonaisesti.


– Ja kun minä onneton luulin, että me saahaan elää rauhassa täällä kylän laitamalla. Nyt se rauha menee, mutta vielä ikävämpää tulee olemaan Epalla, kunhan vain ei jonkun torvelon pyssystä luoti sattuisi osumaan ikkunaan. Mutta se on sitten taas sen ajan murheita.


Heti samana päivänä Arvi ja Anna juoksivat kannokon yli ja Saarelan pihan kautta hakkiolle. Kaikki pajupensaat oli hakattu isolta alalta ja kasattu yhteen paikkaan korkeaksi keoksi. Ne olivat juuri niitä pajupensaita, joista he olivat keväisin käyneet riipimässä urpia lehmille. Nyt urpien tulo loppui. Heidän pitäisi etsiä ensi keväänä uusia pajukoita jostain kauempaa. Myös isot puut oli kaadettu laajalti ja ne oli nosteltu pajukasan painoksi. Kasa oli lasten mielestä niin matala, ettei se vielä ainakaan estäisi aurinkoa paistamasta. Paljon piti vielä metsää kaataa, että ennustus toteutuisi. Metsän kaatajia ei ilmaantunut enää talven aikana, vaikka Arvi ja Anna odottivat heitä monta viikkoa. Vähitellen kiinnostus koko patteriin laimentui, kun oikea talvi tuli ja sen mukana uudet mielenkiinnon kohteet.


Ville ei lähtenyt sinä talvena ansiotyöhön, koska töitä ei ollut tarjolla. Nyt tuli tilaisuus verestää vanhoja käsityötaitoja, joihin hänellä ei ollut liiennyt aikaa moniin vuosiin. Hän oli heti Lintusaareen muuton jälkeen alkanut kerätä liiterin nurkkaan kaikenlaisia tarvepuita. Siellä oli kuivumassa puuta haravan varsiksi, pihlajaa piitapeiksi lapoihin, järeitä koivulankkuja ja aisattuja runkoja, joista oli aikomus veistää parireen jalakset, mutta nyt hän oli päättänyt ensiksi valmistaa pajureen. Parirekiin ei ollut vielä varoja. Hanke pitäisi siirtää tuonnemmaksi. Pajureen valmistaminen tuli halvaksi, koska hän osasi tehdä sen itse alusta loppuun, vain jalaksien pohjiin tarvittiin rautaa.


Sinä aamuna kun isä aloitti reen teon, Arvi ilmoitti, ettei hän lähtisi kouluun, vaan jäisi isän kanssa tekemään rekeä. Terttu saisi mennä yksin. Äiti sanoi, ettei se kävisi päinsä, koska koulua oli käytävä. Oli olemassa koulupakko.


– Minä osaan jo lukea ja laskeakin yhteen ja poislaskuja. Koulussa ei opeteta reen tekoa ja minä haluan nähä, miten se valmistuu.


– Voi Arvi, tämä reki ei valmistu yhessä eikä vielä kahessakaan päivässä, isä vakuutteli.


– Minä näytän sinulle sitten iltapäivällä, kun tulet koulusta, mitä minä olen saanut aikaseksi.


– Ville ei tee aluksi muuta kuin kovasti pärtöä tuvan lattialle. Anna saa niitä lakaista uunin eteen ja siitä sitten uuniin, äiti lisäsi.


Arvi tarttui vastahakoisesti koulureppuunsa ja ovesta ulos mennessään mutisi, kuinka pitkiltä koulupäivät tuntuivat. Ulos päästyään hän pisti juoksuksi tavoittaakseen Tertun.


Samalla kun Arvi seurasi, miten isän reen valmistelu eteni, alkoi Eveliina ehdotella Tertulle, että tämä alkaisi vähitellen opetella eläinten hoitamista ja lehmien lypsämistä.


– Mutta kun minä en halua piiaksi mihinkään, Terttu vänkäsi.


– No, ei se sitä meinaa, että sinun pitäisi heti lähteä piiaksi, jos osaisit lypsää. Ja sinä olet vielä niin nuori, ettei sinua kukaan palkkaisikaan.


– Mutta kun ne lehmät potkii. En minä tykkää koko mulkosilmistä.


– Niinhän sinä nyt sanot, mutta sitä ei vielä tiijä, mitä mistäkin taijosta on hyötyä elämän juoksussa. Minä jos kuka tiijän sen. Kun olin sinun iässäsi, niin Hilma opetti minulle jo kaikenlaista. Minun oli pakko opetella silloin lypsämään, vaikka paskaluoriin lensin.


– Minä en halua kuulla koko Hilmasta. Navetta haisee niin pahalle, että yököttää. Hevosen tallissa Peningillä ei haissut ollenkaan yhtä pahalle.


– Navetan hajuun tottuu vähitellen. Sellaistakin minä olen ajatellut, että jos jotenkuten oppisit vaikka vain tilkkomaan, sillä eihän sitä aina tiijä, olenko minä aina näin terve, että pystyn joka aamu ylös nousemaan ja töille ryhtymään. Silloin sinä voisit auttaa isääsi eikä tarvihtisi heti juosta naapuriin apua hakemaan.


Terttu oli pitkän aikaa hiljaa. Toisetkaan eivät virkkaneet mitään. He odottivat, mitä Terttu sanoisi äidilleen.


– Voinhan minä ruveta opettelemaan, mutta en minä varmaankaan pian opi.


– Ei kukaan ole seppä syntyessään. Ei isäsikään olisi poikasena pystynyt rekiä tekemään. Sen on pitänyt seurata Joosepin veistämistä monet vuojet ja kato nyt, miten Arvi on halukas oppimaan. Arvi tekee rekeä isänsä kanssa ja sinä tulet minun mukaani navettatöille. Näin opitaan uutta.


Terttu suostui lähtemään Eveliinan kanssa navettaan. Aluksi hän ruokki lampaita karsinaan ja kantoi heiniä lehmille ladon puolelta. Sitten hän tarttui vanhaan villakarstaan ja harjasi lehmien kylkiä. Näin lehmät oppivat tuntemaan ja hyväksymään uuden hoitajansa. Palkkioksi ne nuolivat hoitajansa puseron hihaa ja olisivat kostuttaneet naamankin karkealla kielellään, ellei olisi ehtinyt päätänsä kääntää. Lanta heitettiin tunkiolle ja saunapäivänä avattiin luukku lattian alla olevaan syvennykseen, josta kusi kannettiin puuämpäreillä tunkiolle olkia kastelemaan tai sulan aikana pellolle. Äiti kertoi Tertulle, että sitten vasta, kun tämä osaisi hoitaa nämä askareet, tulisi lypsyn opettelu. Sitä voisi harjoitella joskus kevätpuoleen, kun lehmät poikisivat. Pitkän talven aikana Terttu voisi opetella kehräämään, mikä oli paljon siistimpää kuin navettatyöt. Arvi mainitsi tuvassa, että sisko pääsi paljon helpommalla, koska lehmät olivat tälle ennestään tuttuja. Hänen piti opetella sellaista, mistä hän ei ollut ikinään kuullut eikä nähnytkään. Oli kaplaita, etupajuja, takapajuja, saverikkoja, kaustoja ja ties mitä. Arvin mielestä reen tekeminen oli pitkäveteistä työtä, joka tuppasi välistä tympäisemään, mutta oli Annallakin kovasti työtä lastujen siivoamisessa. Hyvissä ajoin ennen joulua reki oli kuitenkin osapuilleen valmis, vain jalasraudoitus puuttui.


– Osaisitko sinä nyt valmistaa reen? Terttu kysyi Arvilta.


– En varmaankaan. Susi siitä tulisi eikä reki, Arvi tunnusti.


– Mikä se sellainen susireki on? Anna kysyi.


– Se on sellainen tekele, jolla ei yleensä tee mitään.


Kun reki oli siirretty yhteisvoimin ladon eteen, Anna tiedusteli isältä:


– Kuka tätä rekeä alkaa vetämään?


– Omena pannaan aisoihin, että sahaan kyytiä, Arvi ennätti vastaamaan ennen isää.


– Leikki sikseen, mutta kyllä kai se on hevonen hankittava. Mutta sitä ennen minä vielä teen heinähäkin, koska sekin jäi Jussin perheelle. Sitten me lähetään koko joukolla hakemaan heiniä Kortteiselta.


Arvi ja Anna katsoivat pitkään isäänsä. Laskiko isä leikkiä vai oliko tämä tosissaan. Näytti olevan tosissaan. Oikein mahan pohjassa tuntui hyvältä. Heillä olisi kohta oma hevonen, eikä isän aina tarvitsisi käydä Makkaran Valtterilta lainaamassa. Ensin piti vain saada reen jalasten alle raudat ja heinähäkki ja sitten hirnahtaisi jo omassa tallissa hevonen. Sitä päivää kannatti odottaa hartaammin kuin joulua. Ville alkoi puhua Eveliinalle hevosen ostosta tuon tuostakin. Eveliina yritti toppuutella, koska hän järkeili, että eläintä oli turhaa elättää tallissa, ellei ajoja olisi tarjolla. Lisäksi se söisi lehmien heiniä, sillä lehmäthän heidät ruuassa pitivät. Ja mistä Ville pystyisi parireet ostamaan. Ne olivat arvokkaat, eikä niitä joka mökissä ollut. Peningille olivat jääneet niin reet kuin hevonenkin, ja Eveliina tiesi, ettei Ville tulisi niitä koskaan Jussilta peräämään. Ville kaavaili ensiksi yksikseen ja kertoi sitten Eveliinallekin, että hän voisi tiedustella, olisiko joku halukas antamaan reet lainaksi. Eveliina ei viitsinyt Villen aikeita pitkään vastustaa, sillä se olisi loppujen lopuksi aivan turhaa. Jos Ville oli jotain päähänsä saanut, niin siitä se ei hevin luopunut.


Ville siivosi Arvin kanssa vanhaa tallia ja se oli merkki siitä, että siinä olisi piakkoin asukas. Arvi pohti, olisiko uusi hevonen tamma, ruuna vai ori. Tai saattoihan se olla vielä varsakin, mutta ei varsa jaksaisi tukkirekiä vetää. Kyllä hevosen piti olla riski eikä mikään kaakki. Kohta tallin siivouksen jälkeen isä kertoi kotiväelle, että Peltoniemen Ville myisi ruunahevosen, jonka nimi oli Poju.


– Onpa sillä mukava nimi, Arvi sanoi.


– Olin puheissa Varisniemen Oton kanssa ja se lupasi täksi talveksi lainaan ajoreet, joten nyt on kaikki selvää sitä myöten.


– Mistäs päin sinä saat niitä ajoja? Eveliinaa tiedusteli.


– Pitäjänmäen syänmaalla on ajoja. Otin jo selvää. Yökuntiin sinne on mentävä.


– Jos ei olisi tuota koulua vastuksina, niin minä lähtisin isälle vänkäriksi, Arvi ilmoitti.


– Ootahan vielä vähän aikaa. Sinä kyllä ehit olla vänkärinä väsyksiin asti, Eveliina huomautti pojalle.


– Kyllä kai me täällä kotona toimeen tullaan niin kuin ennenkin on tultu. Ajat vain Kortteiselta heiniä latoon, ja pyhäksi kotiin tulet.


Muutaman päivän päästä Ville talutti Pojun Lintusaareen. Se oli päivä, jonka kaikki muistivat koko Pojun elinajan ja vielä moniaita vuosia sen kuoleman jälkeenkin. Koska Ville oli taluttanut hevosen Yrjölän kautta, oli talon väki sen varmaan nähnyt.


– Mitähän Yrjölän Aura ja Sirkka tuumivat, kun me kerromme, että isä on ostanut hevosen, Arvi tuumaili.


Terttu, Arvi ja Anna saivat kerrankin kertoa naapurin lapsille, että he olivat rikastuneet. Iloinen uutinen oli kerrottava heti seuraavana päivänä, mutta Auran tokaisu pilasi koko ilon.


– Ei se ole teijän hevonen. Lintu Ville on ostanut sen velaksi Peltoniemen Villeltä. Se siitä teijän velkaruunasta.


Tieto löi kolmikon ällikällä ja he lähtivät mitään sanomatta juoksemaan kotiin. Heti tupaan päästyään he puoli-itkuisina kysyivät, eikö Poju ollutkaan heidän. Heitäkö oli huijattu. Eveliina odotti vähän aikaa, ennen kuin täsmensi, että hevonen oli varmasti heidän. Isä maksaisi sen Peltoniemen Villelle vähitellen. Ei sitä heiltä vietäisi pois. Isä kuunteli vain eikä puhunut mitään. Sitten äiti jatkoi ääneen ajatuksiaan:


– Kyllä tämäkin kylä on erikoinen. Ei täällä voi etes kuuluvasti pieraista, kun sen jo koko kylä tietää. Ei kai tuota hevoskauppaa ole jo kuulutettu kirkossa, vai mistä se naapuri tietää.


– Mitä noista kylän puheista ihteesi otat. Jos meillä on velkaa, niin se maksetaan ja sillä selvä, Ville totesi.


– Levitteletkö sinä siellä Yrjölän tuvan penkillä istuessasi meijän kaikkia asioita? Eveliina kysäisi kipakasti.


– No, en tietenkään. Kylän akat pitävät huolen.


– Nytpä tuota et jouva luuhaamaan naapurien penkeillä, kun tukinajoon on lähettävä. Ja kovasti sinun on niitä ajettavakin, mehän ollaan kohta korvia myöten veloissa.


Ville oli valmis lähtemään tukinajoon. Heiniä oli ajettu Kortteiselta latoon muutaman viikon tarpeiksi, ja viikon muonat oli lastattu rekeen sekä hänelle itselleen että hevoselle. Heti ensimmäisenä iltana Villen lähdön jälkeen äiti määräsi kotiin jääneille työtehtävät. Jokaisen piti auttaa omalta osaltaan. Terttu ja Arvi tekisivät tunnollisesti kotiläksynsä ja iltapäivällä kotiin palattuaan auttaisivat äitiä. Heidän pitäisi käydä hakemassa lähteestä kaksi korvollista vettä. Arvin piti huolehtia lämmityspuista ja Tertun auttaa navetalla. Anna joutui paimentamaan Auraa koko päivän. Annan onneksi tyttö nukkui pitkiä päiväunia.


– Mitäs Aura joutuu sitten tekemään? Arvi kysyi.


– Auran ei tarvihe tehä mitään muuta kuin syyä, nukkua ja olla hiljaa. Muuten minä en jaksa sitä hoitaa, Anna ilmoitti.


– Aurahan on juuri tuollainen. Mummokin sanoi, ettei noin hyväkurista lasta ollut nähnyt milloinkaan, Terttu muistutti Annaa.


– Ja jos se joskus on vähän kärttyinen, niin minä alan sille laulaa. Ainakin ennen se on heti lakannut kitisemästä, paljasti Anna.


– Meillä sujuu kaikki hyvin. Meijän täytyykin näyttää isälle, että toimeen tullaan. Minä olen nyt mökissä ainoa miehenpuolinen, että minusta tulee nyt tämän mökin isäntä, Arvi uhosi.


– Sinä ja sinun isännyytesi, tiuskaisi Terttu.


– Kuluu vielä kauan, ennen kuin sinusta mihinkään mökkiin isäntä tulee.


– Oonpa isäntä tai en, mutta minun on saatava sukset. Oikeat sukset, joilla minä pääsen hiihtämään vaikka kilpaa.


– Mistä sinä noin ykskaks sukset päähäsi sait? äiti ihmetteli.


– Koulussa hiihetään voimistelutunneilla. Ne, joilla on sukset, pääsevät laskemaan mäkeä. Me suksettomat vain tappelemme koulun pihalla.


Navettatöitä tehdessään Eveliina ajatteli, että Arvi oli ihan oikeassa siinä, että sen piti saada sukset, koska toisillakin oli, ei tosin ihan kaikilla. Hän tiesi omasta kokemuksestaan, että jos perheessä oli useita lapsia, niin mistäpä köyhät vanhemmat pystyivät niille kaikille sukset hankkimaan. Ville oli vienyt omat metsäsuksensa mukanaan, eikä niistä olisi ollut muutenkaan poikaselle. Ei heilläkään olisi nyt rahaa suksiin. Pitäjässä oli kuuluisa suksiseppä, mutta sen tekemät sukset olisivat heille liian hinnakkaita. Turusen Einokin teki suksia, mutta eivät nekään ilmaisia olleet. Hänellä itsellään oli vanhat lipiskot, joilla hätätilassa pääsi kylälle asioimaan hankien takaa. Jos talvi piti tapansa, lunta riittäisi liiaksikin asti. Onneksi tukkitie pysyi kulkukelpoisena. Eveliina muisteli, oliko heiltä jäänyt Peningille jotakin sellaista suksiparia, jolla Arvi voisi hiihtää, mutta eipä tullut mieleen. Ja toisekseen, peninkiläiset tarvitsivat nyt kaikki sukset käyttöönsä, kun siellä majailivat Eemin pojat. Ei sinne ollut asiaa peräämään suksia. Oli keksittävä jokin muu ratkaisu. Äiti tuli sinä iltana navettatöiltä suksi kädessään. Hän pani sen nojaamaan uunin reunaa vasten.


– Tulehan Arvi nyt tänne uunin viereen ja kato. Tässä on meille suksi malliksi. Ja nyt ei meitä auta mikään muu kuin ruveta tekemään ne sukset.


– Ja siitähän ei sitten varmasti tule mitään.


– Älä poika heti aluksi tyrmää ajatusta. Sinun Jooseppi-pappasi oli tosi taitava käsistään ja isäsikin osaa tehä, mitä mieli tekee, niin mikset sitten sinä.


– Mitäpä se Jooseppi tähän kuuluu. Minä en ole nähnyt koko ukkoa elävänä. Eikö liene kuollut jo sata vuotta sitten.


– Sinä liioittelet taas, ja sitä paitsi tietyt taijot periytyvät isältä pojalle, sukupolvelta toiselle. Minun suvussa on kaivettu hautoja ja niitä on tarvittu paljon. Ukkisi oli puuseppä, isäsi rekiseppä. Pitäähän sinun yhet sukset saaha aikaseksi ja minä lupaan avustaa.


Terttu ja Anna kuuntelivat ääneti äidin ja Arvin keskustelua. Terttu tuumi mielessään, että jopa Arvi joutui kovan paikan eteen. Mitenkähän tuossa kävisi, mutta äidin puheesta päätellen mökissä olisi pian kaksi suksimestaria. Äiti oli monesti sanonut, että Ville oli omapäinen, mutta niin oli äitikin.


– Mitä jos siitä suksesta tuleekin vain susi? Arvi kysyi.


– Se poltetaan uunissa ja aloitetaan alusta, mutta periksi ei anneta. Usko pois.


Arvin täytyi uskoa. Isä oli tehnyt pajureen, ja hän oli seurannut sen valmistumista, mutta suksien tekoa hän ei ollut koskaan nähnyt. Piti miettiä, mistä puusta ne sukset yleensä tehtiin.


– Ei kai niitä suksia pajusta tehä?


– Ei pajusta, vaikka rekeen sitä tarvittiin. Suksiin tarvitaan koivua. Koivu on kestävää, mutta sen pitää olla hyvälaatuista. Mikä koivu tahansa ei kelpaa. Sen pitää olla sellaista, että sitä pystyy taivuttamaan. Sukset on pantava paininpuuhun ja jos puu on huonosyistä, se karahtaa poikki, eikä suksessa ole silloin kärkeä ja siinä on sitten sen suksen tarina.


Seuraavana päivänä valoisan aikana Eveliina meni liiterille ja alkoi penkoa Villen tarvepuuvarastoa. Tämä oli varoittanut, että mitään sellaisia lautoja, parruja ja muita puita, jotka oli asetettu liiterin nurkkaan pystyyn, ei saisi polttaa. Niistä veistettäisiin jotain hyödyllistä, kun aikaa olisi. Huonoihin haraviin piti saada uusia varsia, pokasahan päitä, kirvesvarret katkeilivat ja kaikkein järeimmät puut oli tarkoitettu parirekiin. Eveliina epäili silmäiltyään päällisin puolin Villen puuvarastoa, ettei sieltä heille taitaisi suksipuita löytyä. Silloin Arvi saisi heittää haaveet omista suksista romukoppaan. Aikansa rymisteltyään ja varastoa penkoessaan hänen käteensä osui sopivan paksuinen laudanpätkä. Hän käänteli sitä käsissään ja meni ulos liiterin ovelle nähdäkseen, sattuisiko se olemaan koivua, jotta ainakin mallisuksi pystyttäisiin tekemään. Eveliinaa rupesi naurattamaan, kun hän tuumasi, että yksi suksi oli jo parempi kuin ei yhtään. Köyhyys ei ollut naurun asia, vaikka se nyt naurattikin, mutta itkukaan ei olisi sen enempää auttanut. Pitkän etsiskelyn jälkeen hän tuli liiteriltä tupaan kainalossaan kaksi pitkää lautaa, joista ainakin voisi yrittää ruveta tekemään suksia. Ville ei ollut palauttanut heidän onnekseen Peningille niitä työkaluja, joita hän oli tarvinnut rekeä tehdessään. Puukko, saha ja höylä olivat ainakin tarpeen ja vielä muutkin työkalut, sen hän aavisti. Veistokirves oli hyvässä terässä. Sen tahkoamisessa hän oli ollut Villen apuna. Puukon teräkin tuntui pystyvän puuhun.


Samana iltana tupa muuttui taas verstaaksi, kun Eveliina ja Arvi rupesivat tekemään suksia, ensiksi tietysti ensimmäistä. Terttu opetteli kehräämistä, Anna puolestaan ilmavien lepereitten tekoa ja Aura istui villavakassa ja heitteli hahtuvia lattialle. Jokaisella oli oma työnsä. Kissa oli hypännyt uunin päälle jo alkuillasta. Sieltä se seurasi mökin väen puuhia. Tuvassa vallitsi sellainen työn tohina, että oli parasta pysytellä poissa jaloista. Äidin mielestä tärkeää oli aluksi määritellä oikea suksen mitta. Suksi ei saisi olla ainakaan paljon pitempi Arvia. Sitten oli tarkalleen mitattava kohta, johon varpaallinen tehtäisiin. Eveliina mainitsi ohimennen vielä jotain päläksestäkin. Arvi ei ymmärtänyt, mitä se tarkoitti, mutta kai se selviäisi, kun koivulautaa ruvettaisiin veistämään ja ohentamaan.


– Mitähän isä oli aikonut näistä pökäleistä tehä? Arvi kyssäisi.


– Sitäpä minä en vain tiijä, mutta sen minä tiijän, että me tehhään näistä sukset. Ensiksi me ruvetaan näitä ohentamaan.


– Ja näitä on ohennettava paljon. Jos suksi jää näin paksuksi, niin minä en jaksa työntää sitä eteenpäin, Arvi huomautti.


– Tietysti, tietysti, ensin Villen veistokirveellä ja sitten höylällä ja vielä senkin jälkeen jollain raspilla sitä on hinkattava. Tai vaikkapa santapaperilla.


Arvi kävi vähän väliä katsomassa uunin luona äidin siihen tuomaa suksea. Sitten hän penkoi isän työkalulaatikosta metrinmitan, josta näki sentit ja millit. Aikansa mittailtuaan hän ilmoitti, minkä levyinen suksi oli, kuinka paksu se oli kantaosasta ja kuinka paljon paksumpi sen piti olla jalan kohdalta. Arvista alkoi vähitellen tuntua heidän urakkansa täysin mahdottomalta, ja vaikka he jaksaisivat ohentaa lautaa riittävästi, niin sehän olisi vain lauta, joka katoaisi lumihankeen.


– No, mitenkäs me saamme tämän kärjen nousemaan ylös, niin kuin tuossa teijän suksessa? hän kysyi.


– Sen kärjen taivuttamisen aika tulee sitten vasta, kun suksi on saanut muotonsa.


– Entä sitten tämä ura tässä suksen pohjassa. Millä ihmeen konstilla me saahaan tämä aikaseksi?


– Keinot keksitään siihenkin. Sillä uralla on oma nimityksensä. Se on olas. Nyt tulit senkin tietämään, äiti kertoi.


– Pikapuoliin sinun täytyy käyä Korpelassa ja pyytää Riikalta joitakin Nestorin työkaluja lainaksi, muuten me ei niitä uria saaha syntymään.


Eveliina lopetti vähäksi aikaa veistohommat ja käski kaikkien tulla karmisängyn luo katsomaan Nestorin tekemiä kuvioita ja samalla hän kertoi, ettei niitä ihan tavallisilla työkaluilla pystyisi tekemään. Siinä tarvittiin erikoista puukkoa ja koururautaa. Niitä juuri Arvin piti käydä pyytämässä vähäksi aikaa lainaksi. Sitten kaikki taas palasivat omiin töihinsä. Arvi halusi kokeilla, tottelisiko kirves hänen kätensä liikkeitä. Aluksi hän uskalsi vain liu’uttaa kirvestä puuta vasten, mutta sitten puusta alkoi jo putoilla ohuita suikaleita. Äiti sanoi Arvin aherrusta katsoessaan, että kaikki oppiminen on hidasta. Taito kasvaisi vähitellen ja pian yrittäjä jo huomaisi osaavansa jotain. Harva tulisi eläessään täysin oppineeksi, aina oli jotain parannettavaa. Työt lopetettiin ja niitä päätettiin jatkaa seuraavana iltana. Äiti voisi ohentaa suksipuuta päivälläkin, jos muilta töiltään ehtisi. Monen päivän ja illan uurastuksen jälkeen ensimmäinen suksi oli valmiina pantavaksi paininpuuhun.


– Missä se paininpuu on? Arvi kysyi.


– Se on tuvan nurkkahirsien välissä ulkona.


Suksen kärkiosaa piti lämmittää uunissa ja sitten se vietiin ulos ja sitä alettiin taivuttaa hitaasti, muuten koko suksi olisi pirahtanut säleiksi. Sinne se jätettiin koko yöksi. Koko yö piti jännittää, taipuisiko kärki sopivasti sojottamaan ylös. Seuraavan päivänä sille tehtäisiin sama menettely ja taas suksi ulos nurkan rakoon. Kun suksen kärki olisi tarpeeksi taipunut paininpuussa, se pitäisi sen jälkeen tervata ja paahtaa ainakin kahteen kertaan. Sen jälkeen piti keksiä, miten mäystin saataisiin kiinni päläkseen. Ehkä vielä piti parannella pohjan olastakin uurnaraudalla. Monta oli vielä työvaihetta jäljellä, ennen kuin suksea voisi kokeilla hangella. Arvia alkoi jo kyllästyttää koko suksimestarina olo. Hänen olisi pitänyt pitää vain suu kiinni koko sivakoista ja tapella edelleen koulun pihalla voimistelutunneilla, koska hän pärjäsi melkein kaikille pojille painiotteluissa. Mutta koska äiti näytti kovin innokkaalta, hän ei viitsinyt tappaa tämän innostusta. Oli oltava vain mukana, näytettävä tyytyväiseltä ja tehtävä, niin kuin äiti käski. Sitten äiti määräsi Arvin käymään Maikin kaupassa. Heidän piti saada nupinauloja, eikä niitä löytynyt Villen kalulaatikosta. Jos Maikilla ei olisi nupeja varastossa, pitäisi kuitenkin kysyä niitten hintaa ja mennä sitten Puralan Mikon kauppaan ja kysyä samaa. Nupit ostettaisiin sieltä, mistä ne halvimmalla saataisiin, sillä jokainen kymmenpenninen oli kotiin päin. Pitkän harkinnan jälkeen tultiin siihen tulokseen, että nupeja voisi ostaa sata kappaletta. Suksiin ja sauvoihin ne eivät kaikki hupenisi, mutta niillä olisi käyttöä tulevina päivinä. Suksentekijöitten pieneksi yllätykseksi Arvi sai nupilaatikon heti mukaansa. Hän lupasi tuoda maksun seuraavana päivänä. Maikki muistutti vielä Arvia.


– Että muistakin tuua sitten rahat huomenna. Minä en saisi myyä nyt pula-aikana ollenkaan velaksi. Kauppa menisi konkurssiin, jos minä alkaisin kaikille velaksi myymään.


Arvi tuumaili kotimatkalla, että kyllä oli kaupanteko tosi huonoissa kantimissa, jos se kaatuisi sataan nupinaulaan, mutta jospa siinä oli perää, koska kaikki hokivat vain pulaa. Samalla hän mietti, että mihin niitä nupeja yleensä tarvittiin, mutta kai niittenkin tehtävä aikanaan paljastuisi. Kun suksi oli jo niin valmis, että päläksen kohdalle piti saada alustaa, leikkasi äiti sopivan nahkanpalan ja Arvi sai sen naputella nupeilla kiinni.


– Jos sinun pieksun pohja hinkkaisi paljasta puuta vasten, niin siihen syntyisi jäätä ja sinun jalkasi alkaisi nuljuta etkä sinä pääsisi mihinkään, et eteen- etkä taaksepäin. Sinun on kuitenkin sauvan piikillä aina välillä koputeltava jäätä pois. Jos meillä olisi vaikka vanhaa pyörän kumia, niin se olisi vielä parempi kengän alla, mutta mistäpä se meille nyt tähän hätään tulee. Ja jokainen tarvihtee vanhat pyörän kuminsa ite, ei ne meille niitä antaisi, vaikka rahalla pyyettäisiin.


Ville oli tuonut joskus repussaan Eemiltä tähteiksi jääneitä nahansuikaleita ja paloja, joita hän oli itse tarvinnut omissa korjauksissaan. Onneksi niitä oli jäänyt heillekin asti. Niitä tarvittiin sauvoihin, sompien kiinnittämiseen sauvoihin, sauvaremmeihin ja sauvojen kädensijojen ympärille, jotta käden ote olisi pitävä.


– Mutta mistä me saamme sommat? Arvi kysäisi.


– Metästä, metästä. Mikään ei ole sitkeämpää kuin kuusen oksa. Sehän kestää aijan vitaksenakin vuosikymmenet, jopa miehen iän, niin miksipä ei sitten sauvan sompana. Kun kauppoja ei ennen ollut, niin ihmiset olivat paljon kekseliäämpiä. Luonnosta saatiin se, mitä tarvittiin. Nyt huuetaan heti, että kauppaan, kauppaan, jos jotain puuttuu.


Kun ensimmäinen suksi oli saatu valmiiksi, ei toisen tekeminen tuntunutkaan enää niin työläältä. Vihdoin Eveliina teki ulkokodan luo pienen nuotion ja sen loimussa sukset tervattiin ja tuotiin uunin päälle kuivumaan. Tupaan levisi miellyttävä suksitervan tuoksu.


– Vetäkää nyt keuhkoihinne kunnolla tervan tuoksua. Se tauvin siemenet tappaa, äiti kehotti.


Sukset tervattiin, paahdettiin ja kuivattiin vielä toisen kerran. Lisäksi ne pantiin vielä paininpuuhun, että suksen kärjet ainakin ensimmäisenä päivänä sojottaisivat ylpeänä kohti yläilmoja. Aamulla niitten pohjaa hangattaisiin vielä talikynttilällä.


Sukset nojasivat valmiina mökin seinää vasten, sauvat vierekkäin. Ei muuta kuin menoksi. Aluksi suksien pohjat karhasivat vastaan, mutta muutamien potkujen jälkeen ne alkoivat luistaa jo vähän paremmin. Kaikki olivat kerääntyneet pihalle katsomaan, miten Arvi liu’utteli uusilla suksillaan ensimmäistä kertaa kouluun. Äiti odotti koko päivän jännittyneenä, mitä mieltä Arvin suksista oltiin koulussa. Hän oli Arvia vastassa jo ulkona tämän palatessa koulusta.


– No, miten kävi?


– Ette usko, miten ne nauroivat minulle ja minun suksilleni. Toiset olivat ihan tikahtumaisillaan ja toiset räkäänsä tukehtumassa.


– No, mitä sitten?


– Minä annoin niitten nauraa. Sitten kun ne lopettivat, niin minä kysyin, että kuinka monella heistä on omatekoiset sukset. Kukaan ei vastannut.


– Jopa teit viisaasti. Niin sitä pitää. Näytitkö sinä suksiasi Akselille käsityötunnilla?


– Näytinhän minä.


– Mitä se sanoi?


– Se sanoi, ettei ollenkaan huono yritys.


– Niin että hyvä suksipari saatiin aikaseksi, ei tullut mitään susiparia.


– Kohta koko kylä tietää, että kylälle on saatu uusia suksimestareita, Arvi huomautti.


– Me ruvetaan kilpailemaan Turusen Einon kanssa.


Sitten Eveliina ja Arvi nauroivat puolestaan tikahtuakseen. Kyllä elämä saattoi joskus olla hauskaa, kun se sattui sille päälle.


Arvi teki ladun Lahdenperän niityn poikki koululle ja piti sen auki koko talven. Äitikin saattoi sujauttaa sitä pitkin kauppaan, jos oli asiaa. Se huono puoli oikoladusta koitui, ettei Eveliina enää kuullut uutisia, joita naapurin emännällä oli ollut tapana kertoa, mutta eihän talvi ikuisesti kestäisi. Ville saisi käydä metsäajojen jälkeen Yrjölässä ja mainita ohimennen hankkineensa niin hyvin, että voisi maksaa hevosvelkansa Peltoniemen Villelle. Poju olisi nyt heidän oma.


Anna oli hyvillään, kun ainainen suksista puhuminen loppui ja Arvilla olisi nyt aikaa taas heidän pöydänalusleikkeihinsä. Lepereitten teko saisi myös jäädä vähäksi aikaa äidin huoleksi. Terttu olikin ruvennut moitiskelemaan hänen tekemiään kääppyjä kelvottomiksi. Nuketkin kaipasivat seuraa. Anna alkoi kantaa peittoja ja tyynyjä pöydän alle äidin ollessa navettatöillä ja Tertun auttaessa häntä. Sitten hän alkoi maanitella Arvia.


– Eikö me aleta viimeinkin leikkiä sitä akkakultaa ja ukkokultaa.


Arvi suostui kömpimään pöydän alle ja heittäytyi heti pitkälleen.


– Kyllä isää nyt niin väsyttää, että minun pitää vähän torkahtaa.


– Voi ukkokulta, kun minua ei nukuta vielä yhtään. Nyt meillä on aikaa puhua keskenämme kaikenlaisia salaisuuksia, kun lapset eivät ole kotona kuuntelemassa.


– Mistä sinä akkakulta sitten haluaisit rupatella?


– No mistäkö? Siitä uuesta vauvasta. Eikö me ole jo monta kertaa puhuttu, että käytäisiin sen Perälän Eevan juttusilla ja pyyettäisiin, että se hakisi meille uuen vauvan. Sen uutukaisen.


– Minkä pirun uutukaisen?


– No sen lapsen. Kun Aura syntyi, niin ne naiset, jotka kävivät sitä kurkkimassa kysyivät aina, että mitenkäs se tämä uutukainen voi. Etkö sinä kuullut?


– En kuullut, kun ne akat kaakattivat kuin kanat. Peningin mummo oli ihan toisenlainen. Se ei puhunut mistään uutukaisesta, vaan sanoi Aure. Mummokaan ei pitänyt Aura-nimestä.


– Mutta tuleeko siitä Eevalla käynnistä mitään, ukkoseni?


– Ei tule. Minä en suostu enää isäksi, jos sinä sen haisevan mukulan tänne raahaat. Usko pois. Saat sitten leikkiä yksin niitten nukkien kanssa.


– Mikä sinä sitten haluat olla, jos et isä?


– Kulkuri.


– Otatko sinä jalkaasi ne isot kengät, jotka eivät oikeallekaan kulkurille kelvanneet?


– Saatanpa ottaa.


– Mitä varten sinä kulkijaksi haluat?


– Sen ei tarvihe koulun ovia aukaista. Se saa kulkea ihan rauhassa koulun ohi ja ruikata vaikka pitkän peräsylen sinne päin. Ei tarvihe kantaa kirjoja repussaan eikä pulpetissa istua pitkiä tunteja.


– Tiijätkös Arvi, että sen kulkumiehenkin on pitänyt käyä jotain koulua. Jos ei muuta niin kiertokoulua. Isä on käynyt sen ja äiti myös. Jokaisen on käytävä jotain koulua, puuttui Terttu keskusteluun palattuaan navetalta ja kuultuaan Annan ja Arvin sanailua.


– Lisäksi minä luulen, että äiti tulee pian navetalta. Teijän on heti korjattava sotkunne, minä en aina niitä siivoa.


– Eikö leikin lopuksi vähän kutitella toisiamme, Anna ehdotti.


– Äiti saattaa kutitella teitä hiustupsusta, jos ette oo kunnolla.


Äiti astui tupaan, mutta ei näyttänyt olevan moksiskaan sotkusta, sanoi vain, että täällähän on parhaillaan menossa suursiivous. Anna näytti Tertulle pitkää nenää raahatessaan karmisängyn tyynyä paikalleen.

